Anwar rela disiasat, jika didapati terlibat rasuah

PERMATANG PAUH:  Perdana Menteri, Datuk Seri Anwar Ibrahim bersedia memberi kerjasama termasuk disiasat mana-mana pihak berkuasa sekiranya beliau didapati terlibat dalam kes rasuah.

Anwar berkata, selama tujuh bulan diberikan amanah untuk mentadbir negara, tiada satu kepentingan pun diberikan kepada keluarganya.

“Kalau kata saya terlibat kes rasuah, gunakan wang mengayakan Wan Azizah, Nurul Izzah dan anak-anak. Itu boleh bawa (lapor kepada pihak berkuasa),” katanya ketika berucap pada Kenduri Qurban di Masjid Jamek An-Nur Guar Perahu, Seberang Perai Tengah, dekat sini.

Pada masa yang sama, Anwar juga mengulangi kenyataan bahawa beliau tidak pernah berdendam dengan sesiapa serta mengarahkan Suruhanjaya Pencegahan Rasuah Malaysia (SPRM) untuk menyiasat mana-mana individu yang terpalit dengan kes rasuah ketika ini.

“Sesiapa sahaja disiasat SPRM, itu kerja SPRM. Saya tidak arahkan kerana saya tidak mahu memfitnah.

“Saya sendiri melalui liku-liku hidup yang susah. Jadi apabila ada kuasa, takkan saya nak buat kerja sebegitu (politik dendam)… kalau lakukannya maknanya kita serupa sahaja (pimpinan dulu),” kata Anwar.

Perdana Menteri menegaskan tidak akan bertolak ansur dengan mana-mana menteri serta timbalan menteri dalam Kerajaan Perpaduan mahupun bekas menteri sekiranya mereka terlibat dalam kes rasuah.

Menurutnya, dalam perkara itu semua badan penguat kuasa seperti SPRM, Lembaga Hasil Dalam Negeri, Bank Negara dan Polis Diraja Malaysia (PDRM) telah diarahkan menjalankan tanggungjawab dengan tegas dan berani dalam kes rasuah.

Anwar berkata, komitmennya untuk membanteras amalan rasuah diterima baik dan tidak pernah dibantah oleh setiap parti dalam Kerajaan Perpaduan, ini termasuk segala perancangan untuk setiap pembangunan di negara ini.

“Dalam kerajaan ada UMNO, Barisan Nasional, DAP, GRS (Gabungan Rakyat Sabah) dan GPS (Gabungan Parti Sarawak) belum pernah saya dapat sekalipun apa-apa bantahan daripada mereka, sama ada untuk pembangunan umat Islam, tata kelola dan banteras rasuah.

“Saya dengar bantahan dari luar sahaja… tidak hadapi masalah sebab kita melakukan perbincangan… Maka berilah peluang kita mentadbir negara ini kerana ia hampir rosak. Siapa jadi menteri dan semua kaya-raya itu, kena tukar,” kata Anwar.

Perdana Menteri turut menegaskan akan terus mempertahankan prinsip membanteras rasuah serta penyelewengan walaupun menerima pelbagai ugutan.

“Macam-macam ugutan saya terima. “Geng kaya-raya berpakat… Penyakau besar bilion ringgit berpakat (ingin menjatuhkan beliau), tetapi saya lawan tetap lawan untuk mempertahankan prinsip ini,” katanya.

Sementara itu ketika ditemui pemberita, Anwar berkata, kehadirannya ke Kenduri Qurban di Masjid Jamek An-Nur Guar Perahu sekadar lawatan untuk bermesra bersama penduduk setempat dan bukannya memperoleh keyakinan pengundi dalam Pilihan Raya Negeri (PRN) nanti.

“Tiada perkiraan mengenai matlamat (pilihan raya negeri). Tugas saya hanya untuk kembali ke sini kerana mereka begitu setia dan baik kepada saya selama ini,” katanya.

Terdahulu beliau turut menghadiri Kenduri Qurban anjuran pihak ahli jawatankuasa Masjid Jamek An-Nur Guar Perahu serta menunaikan solat Jumaat di masjid berkenaan. – BERNAMA


Kes Bella: Siti Bainun kini sendirian membela diri

KUALA LUMPUR: Prosiding bela diri oleh pengasas Rumah Bonda, Siti Bainun Ahd Razali, di Mahkamah Sesyen hari ini, akan tetap diteruskan dengan tertuduh membacakan penyataan saksi tanpa peguam bela.

Hakim Izralizam Sanusi membuat ketetapan prosiding berkenaan diteruskan berhubung pertuduhan mengabai dan menganiaya remaja sindrom down, Bella.

Prosiding itu kekal dilaksanakan setelah kes terbabit ditangguhkan beberapa kali sebelum ini.

Izralizam bertanyakan sama ada tertuduh sudah melantik peguam bela untuk memulakan prosiding hari ini.

Bagaimanapun, tertuduh menjawab dia sudah memohon dengan Yayasan Bantuan Guaman Kebangsaan (YBGK) dan memerlukan masa sebulan lagi bagi membuat persiapan akhir termasuk penyerahan dokumen dan meneliti kes itu, lapor Berita Harian pada Khamis.

Tegas Izralizam, prosiding itu perlu diteruskan seperti tarikh ditetapkan bagi memastikan Siti Bainun dapat menyelesaikan pembacaan pernyataan saksi hampir setebal 200 muka surat itu hari ini dan esok.

Bagaimanapun, Siti Bainun turut memberitahu mahkamah, dia tidak membawa sebarang salinan pernyataan saksi hari ini menyebabkan Izralizam menangguhkan sesi itu seketika sebelum menentukan sama ada kes perlu diteruskan atau tidak.

Terdahulu, kesemua peguam daripada lima firma yang membela kes Siti Bainun menarik diri dengan alasan tiada kelapangan masa dan pertindihan jadual kes lain.

24 November lalu, Mahkamah Sesyen Kuala Lumpur memerintahkan tertuduh membela diri berhubung dua pertuduhan iaitu mengabai dan menganiaya Bella,13, sehingga mangsa mengalami kecederaan fizikal dan emosi di sebuah unit kondominium di Wangsa Maju antara Februari dan Jun 2021.

Jika sabit kesalahan, Siti Bainun berdepan hukuman maksimum penjara 20 tahun atau denda RM50,000 atau kedua-duanya mengikut Seksyen 31(1) (a) Akta Kanak-Kanak 2001.

Author

Diyana Rahip

View all posts

View all posts


Pembinaan LCS bermula akhir bulan ini

KUALA LUMPUR: Aktiviti fizikal pembinaan Kapal Tempur Pesisir (LCS) akan dimulakan pada minggu depan, kata Menteri Pertahanan, Datuk Seri Mohamad Hasan.

Beliau berkata, ketika ini Kementerian Pertahanan akan memberi tumpuan sepenuhnya bagi memastikan projek LCS dapat disiapkan mengikut jadual berdasarkan kontrak tambahan keenam yang ditandatangani pada 26 Mei lalu.

Katanya, selepas terhenti sejak akhir tahun 2019, rancangan pembinaan LCS dimulakan semula mulai 26 Mei 2023.

“Untuk fasa pertama ini, tumpuan adalah kepada pemindahan pemilikan saham Boustead Naval Shipyard Sdn Bhd (BNSSB) kepada syarikat milikan Menteri Kewangan Diperbadankan dan rundingan penyambungan tempoh kontrak BNSSB dengan pihak pengeluar peralatan tulen (OEM) dan vendor.

“Share Sale Agreement antara Ocean Sunshine Berhad yang juga syarikat milikan penuh Menteri Kewangan Diperbadankan dengan tiga pemegang saham BNSSB iaitu Boustead Holdings Berhad (69 peratus), Perstim Industries Berhad (21 peratus ) dan Lembaga Tabung Angkatan Tentera (10 peratus) ditandatangani pada 18 Ogos lalu,” katanya ketika menggulung perbahasan usul Kajian Separuh Penggal Rancangan Malaysia Ke-12 (RMK12) bagi kementeriannya di Dewan Rakyat, hari ini.

Mohamad berkata, kerajaan turut meluluskan peningkatan kos projek LCS daripada RM9.1 bilion kepada RM11.2 bilion iaitu peningkatan RM2.1 bilion.

Katanya, peningkatan itu disebabkan perubahan spesifikasi bagi sistem utama iaitu Surface-to-Surface Missile (SSM), Decoy Launching System (DLS) dan Integrated Platform Management System (IPMS).

“Meskipun bilangan dikurangkan kepada lima kapal, peningkatan kos ini tidak dapat dielakkan atau dikurangkan kerana ia adalah kos berbentuk non-recurring bagi pembinaan keseluruhan kapal,” katanya.

Beliau berkata, rundingan dengan pembekal peralatan iaitu OEM dan vendor, sebanyak 57 kontrak yang dikategorikan dalam critical path dirunding dan mencapai persetujuan.

Katanya, berhubung penyiapan rekaan terperinci, sehingga kini 94 peratus sudah disiapkan, manakala baki enam peratus rekaan terperinci sedang disiapkan oleh BNSSB, membabitkan zon tidak kritikal iaitu zon kapal atas permukaan air.

“Rundingan dengan Pihak Berkuasa Rekaan iaitu Naval Group France bagi kontrak rekaan terperinci dan Naval Group Malaysia bagi kontrak bantuan dan sokongan teknikal juga dimuktamadkan,” katanya.

Mohamad berkata, berkaitan alternatif supaya kapal LCS 2 dan LCS 3 disiapkan Naval Group Perancis, perkara itu pernah dibentangkan kepada Jemaah Menteri sebelum ini, namun tidak dapat dipertimbangkan.

“Cadangan itu membabitkan kos lebih tinggi kepada kerajaan disebabkan tempoh masa yang perlu diambil bagi rundingan semula dengan kontraktor utama yang baharu (Naval Group) serta keperluan menanggung kos bagi peralatan yang dibeli dan diterima kontraktor semasa.

“Kementerian komited dan akan memastikan projek ini diteruskan mengikut kontrak dimeterai,” katanya. – Berita Harian

Author

Media Variasi

View all posts

View all posts


Kerajaan muktamadkan keputusan dasar pelaksanaan hukuman gantian hukuman mati mandatori

PUTRAJAYA: Kerajaan telah memuktamadkan keputusan dasar berhubung pelaksanaan hukuman gantian terhadap hukuman mati mandatori, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Beliau dalam satu kenyataan hari ini berkata keputusan itu dicapai dalam dua siri mesyuarat Jawatankuasa Teknikal Mengenai Cadangan Balas Hukuman Gantian Terhadap Hukuman Mati Mandatori yang dipengerusikannya pada pada 6 Sept lepas dan hari ini.

“Kerajaan secara dasarnya telah bersetuju dengan cadangan hukuman gantian bagi 11 kesalahan yang membawa hukuman mati mandatori, satu kesalahan di bawah seksyen 39B Akta Dadah Berbahaya 1952 [Akta 234] dan 22 kesalahan yang membawa hukuman mati tetapi dengan budi bicara mahkamah serta moratorium pelaksanaan hukuman mati bagi 1,337 banduan,” katanya.

Katanya susulan keputusan itu, satu Memorandum Jemaah Menteri akan dibawa ke mesyuarat Jemaah Menteri untuk pertimbangan dan kelulusan, sebelum pembentangan rang undang-undang (RUU) bagi pindaan akta-akta terlibat dilaksanakan dalam Mesyuarat Ketiga, Penggal Kelima, Parlimen Keempat Belas.

“Bacaan pertama bagi RUU itu dijangka pada 4 Oktober dan bacaan kedua pada 22 November, tertakluk kepada perubahan jadual dari semasa ke semasa,” katanya.

Wan Junaidi berkata kerajaan juga akan mengadakan sesi libat urus bersama wakil Ahli Dewan Rakyat dalam masa terdekat bagi membentangkan penetapan dasar berkaitan pelaksanaan hukuman gantian terhadap hukuman mati mandatori.

“Kerajaan sentiasa komited untuk memperjuangkan undang-undang yang lebih adil dan penuh belas kasihan dalam isu sebatan serta pelaksanaan hukuman mati,” katanya. – BERNAMA


Kepala kanak-kanak tersepit di jeriji rumah sebab mainan

KUALA SELANGOR: Hanya kerana mahu mengambil mainan, seorang kanak-kanak lelaki berusia tiga tahun terpaksa menahan sakit selama hampir 25 minit kerana kepalanya tersepit pada jeriji besi rumahnya di Bandar Puncak Alam, hari ini.

Pengarah Bomba Selangor, Morni Mamat berkata, kejadian berlaku kira-kira pukul 1.20 petang dan ketika itu, mangsa di ruang tamu sedang bermain dengan permainannya namun mainan itu tercampak keluar ke kawasan jeriji tersebut.

Katanya, pihak anggota dan jentera dari Balai Bomba dan Penyelamat (BBP) Bestari Jaya bergegas ke lokasi kejadian selepas menerima panggilan kecemasan pukul 1.22 petang.

“Pemeriksaan lanjut mendapati kepala kanak-kanak lelaki itu masih tersepit pada jeriji tersebut. Anggota bomba kemudian merenggangkan besi tersebut bagi menyelamatkan mangsa,” katanya seperti dilapor Kosmo pada Rabu.

Kecekapan pihak bomba membuatkan operasi berkenaan berjalan lancar dan tamat sepenuhnya pukul 2.30 petang.

“Kanak-kanak itu didapati tidak mengalami sebarang kecederaan serius sebelum diserahkan kepada ibunya bagi urusan lanjut,” maklumnya.

Author

Diyana Rahip

View all posts

View all posts


Lautan Variasi taja kejohanan futsal Grand Final KFMD, mahu cungkil bakat baharu

CYBERJAYA: Lautan Variasi Sdn Bhd, sebuah syarikat telekomunikasi satelit hari ini bersetuju menjalin kerjasama dengan Kelab Bolasepak MOTA dalam penganjuran Kejohanan Futsal MOTA Dalaman dengan menaja kejohanan tersebut.

Kejohanan peringkat Grand Final akan diadakan pada 27 November 2022 akan menghimpunkan 56 pasukan yang terdiri daripada lebih 500 pelatih akademi dari 15 cawangan MOTA di Lembah Klang.

Sempena penajaan Lautan Variasi, kejohanan ini akan dinamakan Grand Final KFMD 2022|Piala Lautan Variasi dan akan diberi liputan oleh MEDIA VARIASI sebagai rakan media rasmi kejohanan.

Menurut Pengarah Urusan Lautan Variasi, Datuk Syed Nasir Hussin Syed Peer, beliau berbesar hati menaja kejohanan tersebut kerana selain minat yang mendalam dalam bidang sukan, beliau mahu lebih ramai bakat cilik yang mempunyai potensi besar dalam sukan futsal dan bola sepak dicungkil.

“Saya sendiri memang minat dan aktif bersukan, jadi saya amat teruja bila melihat bakat-bakat cilik beraksi di gelanggang futsal. Mereka berpotensi menjadi pemain cemerlang jika mendapat bimbingan dan latihan yang betul,” katanya.

Author

Taufik Asmady Abdul Aziz

View all posts

View all posts


Dr Idzu terima Anugerah Pencapaian Tertinggi bidang estetik

KUALA LUMPUR: Pepatah kata, menuntut ilmu sehingga ke negeri China yang membawa maksud jangan henti menimba ilmu kerana ia bekalan masa depan.

Penyanyi kumpulan nasyid Saujana, Dr Idzu Baharin menerima Anugerah Pencapaian Tertinggi (High Achiever Award – Top in Class) pada konvokesyen European International University, Paris cawangan Kuala Lumpur dan International Institute of Wellness & Aesthetic Medicine.

Idzu Baharin, 42, atau nama sebenarnya Khairul Idzwan Baharin dianugerahkan atas kejayaan dan pencapaian dalam bidang Professional Diploma in Advanced Aesthetics, Assured by City & Guilds of London Institute.

Usahawan berjaya itu berkata, pada usia sekarang bukan halangan untuk dirinya atau sesiapa saja menuntut ilmu sekali gus memajukan diri dan menjadi inspirasi kepada orang lain.

“Dengan anugerah dan pencapaian diraih ini, saya ingin membukitikan usia bukan penghalang untuk terus menuntut ilmu.

“Malah generasi muda tidak sepatutnya pernah berhenti belajar atau putus asa walaupun sudah berusia atau sudah berjaya dalam apa peringkat pengajian sekali pun.

“Ilmu ini sangat luas dan kita mesti sentiasa dahagakan ilmu. Jadi, adik-adik atau sesiapa saja mungkin cara pembelajarannya lain sikit dengan adanya media sosial.

“Tapi jangan anggap ilmu itu sudah tidak penting. Ilmu dan sistem pendidikan masih lagi penting,” katanya dalam satu kenyataan.

Menurutnya yang juga pemilik syarikat Cell Tissue Sdn Bhd, teknologi yang ada perlu dimanfaatkan sebaiknya dalam apa juga perkara termasuk pembelajaran.

“Kita perlu menjadikan teknologi yang ada sekarang ini sebagai pelengkap dan bukannya pilihan. Keduanya mesti ada.

“Pembelajaran secara formal perlu ada dan dalam masa sama penggunaan teknologi juga perlu ada. Kemudian barulah kita boleh tingkatkan taraf diri, pencapaian dan kejayaan,” katanya.

Author

Tun Puteh Wanti

View all posts

View all posts


MARA lahirkan 645 usahawan, nilai jualan RM3.5 bilion

PUTRAJAYA: Majlis Amanah Rakyat (MARA) berjaya melahirkan 645 usahawan yang dikategorikan Usahawan Platinum dengan nilai jualan tahunan mereka mencecah RM3.5 bilion.

Menurut Menteri Pembangunan Luar Bandar, Datuk Seri Mahdzir Khalid, usahawan tersebut juga berjaya menyediakan 21,457 peluang pekerjaan.

“MARA juga bertindak sebagai penggerak utama memimpin usahawan Bumiputera daripada hanya menjadi Regional Champion kepada Global Champion.

“MARA sentiasa mencari peluang dan kerjasama dengan agensi-agensi kerajaan, kementerian, pihak swasta, pemain industri dan juga badan bukan kerajaan (NGO) dalam usaha melahirkan lebih ramai usahawan yang kompeten dan berdaya saing,” katanya.

Beliau berkata demikian dalam ucapan sempena Majlis Anugerah Usahawan MARA (AURA) 2021-2022 di sini hari ini.

Jelas Mahdzir, sejak COVID-19 melanda negara, MARA telah melaksanakan pelbagai program bagi membantu usahawan untuk memastikan kelangsungan perniagaan usahawan di bawahnya.

Antara inisiatifnya termasuk pengecualian bayaran sewa dan kadar bayaran sewaan premis MARA hanya 30 peratus yang melibatkan 5,971 penyewa.

“Tahun lalu, impak COVID-19 hanya melibatkan tiga peratus sahaja usahawan yang menutup operasi perniagaan. Proses kebangkitan semula usahawan ini turut disokong dengan penyaluran peruntukan tahun 2022 berjumlah RM398.5 juta.

“Sehingga bulan lalu, seramai 12,812 usahawan telah menerima manfaat kemudahan yang disediakan dengan jumlah kelulusan permohonan sebanyak RM464 juta,” katanya.

Tambah Mahdzir, program keusahawanan MARA turut dilengkapi ekosistem sewaan lot-lot perniagaan kepada usahawan.

Setakat ini sejumlah 6,680 daripada keseluruhan 7,317 lot perniagaan MARA diisi oleh usahawan dengan janaan sewaan tahunan lebih RM1 bilion.

Sementara itu, 19 usahawan bimbingan MARA menerima pengiktirafan dan penghargaan pada Majlis AURA 2021/2022 menerusi 19 kategori melibatkan 247 pencalonan.

Antara kategorinya, Anugerah Kekal Cabaran, Ikon Usahawan Global, Anugerah Khas Keusahawanan Sosial, Jenama Terbaik dan Tokoh Usahawan.

“Skop penganugerahan kali ini lebih luas berbanding penganjuran lepas yang membolehkan kita menerima lebih banyak penyertaan daripada kategori berbeza.

“Anugerah ini merupakan satu platform untuk mereka terus menyerlahkan jenama ke tahap yang lebih baik dan bersaing dengan pemain industri yang lain,” kata Mahdzir.

Pada majlis yang sama, Mahdzir turut melancarkan e-buku ‘Usahawan Platinum MARA’ yang mengandungi senarai kompilasi usahawan jutawan MARA.

Turut hadir, Ketua Setiausaha KPLB, Datuk Ramlan Harun; Pengerusi MARA, Datuk Seri Azizah Mohd Dun dan Ketua Pengarah MARA, Datuk Azhar Abdul Manaf.

Author

Tun Puteh Wanti

View all posts

View all posts


Elak ‘Diet Yoyo’ kalau tak nak…

RATA-RATA manusia khususnya kaum wanita pasti sensitif dengan soalan berkaitan berat badan.

Lantas, sebilangan daripada mereka mengambil keputusan untuk menurunkan berat badan dengan pelbagai cara termasuklah berdiet.

Tapi, adakah anda ketahui bahawa terdapat sejenis diet yang dikenali sebagai ‘diet yoyo’?

Menurut Ketua Jabatan Pemakanan Fakulti Perubatan dan Sains Kesihatan Universiti Putra Malaysia (UPM), Prof Dr Norhasmah Sulaiman, diet yoyo bermaksud keadaan seseorang akan mengalami penurunan berat badan tetapi pertambahan berat badan berlaku dalam tempoh yang cepat semula.

Katanya, situasi itu boleh berlaku secara berulang-ulang disebabkan perubahan corak pemakanan.

“Contohnya, pada bulan puasa jumlah makanan yang diambil berkurangan, manakala apabila hari raya corak pemakanan berubah kerana pengambilan makanan boleh dilakukan bila-bila masa tanpa had, dengan kuantiti yang berlebihan.

“Oleh itu, peningkatan berat badan akan berlaku dengan cepat,” katanya memetik Berita Harian.

Katanya lagi, kenaikan berat badan semula sejurus selepas berjaya menurunkannya boleh membuatkan seseorang itu rasa putus asa.

Ini kerana menurunkan berat badan bukan satu perkara yang mudah.

“Jika berat badan kembali naik dan perlu berdiet semula daripada peringkat awal, ia boleh membuatkan berasa lebih sukar untuk melakukannya.

“Individu yang mengalami kesan diet ini mempunyai rasa kepercayaan diri yang lebih rendah terhadap tubuhnya berbanding mereka yang tidak mengalaminya.

“Bukan itu sahaja, seseorang yang mengalami kesan jenis Diet Yoyo juga boleh mengalami depresi disebabkan mereka tidak berkemampuan untuk menurunkan berat badan dan mengekalkannya,” kongsinya.

Susulan itu, beliau berharap orang ramai lebih cakna dalam isu kesihatan dan mengamalkan gaya hidup sihat dengan mengambil pemakanan seimbang.

Author

Diyana Rahip

View all posts

View all posts


Polis cari individu rakam gambar, pemilik kereta ada vest polis

IPOH: Polis meminta individu yang merakam gambar kereta mengandungi vest polis yang menghalang lalu lintas di Persiaran Brash berhampiran Taman Rekreasi Sultan Abdul Aziz di sini untuk tampil membantu siasatan.

Perkara itu susulan, foto memaparkan kereta jenis Proton Saga itu tular di Twitter selepas diparkir secara berlapis hingga menghalang lalu lintas.

Malah, foto terbabit mendapat perhatian warga maya berikutan vest polis yang diletakkan di atas papan pemuka.

Ketua Polis Daerah Ipoh, Asisten Komisioner Yahaya Hassan berkata, pemilik akaun Twitter yang memuat naik gambar itu boleh menghubungi Deputi Superintendan Koo Boon Kuat di talian 016-4173222.

“Polis sedang mengesan individu yang merakam gambar itu bagi membantu mengenal pasti pemilik kereta berkenaan,” katanya dalam satu kenyataan.

Beliau turut meminta orang ramai supaya tidak membuat spekulasi berhubung perkara itu hingga menjejaskan siasatan mahupun menggugat reputasi pihak polis.

Author

Diyana Rahip

View all posts

View all posts


UiTM Holdings: KPT tunggu siasatan SPRM selesai sebelum ambil tindakan

JOHOR BAHRU: Kementerian Pendidikan Tinggi akan menunggu laporan hasil siasatan oleh Suruhanjaya Pencegahan Rasuah Malaysia (SPRM) berhubung dakwaan penyelewengan sehingga mengakibatkan UiTM Holdings Sdn Bhd mengalami kerugian mencecah RM157 juta, sebelum mengambil tindakan lanjut.

Menterinya, Datuk Seri Mohamed Khaled Nordin berkata, SPRM diharap dapat menyegerakan siasatan berhubung dakwaan ketidakcekapan dan ketirisan dalam pengurusan syarikat pegangan pelaburan milik penuh Universiti Teknologi Mara (UiTM) itu.

“(Mengenai dakwaan penyelewengan) UiTM Holdings itu, memang saya mengharapkan siasatan SPRM dapat disegerakan supaya saya sendiri pun tahu apa yang berlaku,” katanya kepada pemberita selepas merasmikan Pusat Jahitan Komuniti Tasek 64 di Bandar Seri Alam, di sini, hari ini.

Semalam, media melaporkan SPRM sedang menyiasat dakwaan penyelewengan UiTM Holdings, yang turut melibatkan dana dan beberapa pelaburan yang dibuat syarikat itu sehingga melibatkan kerugian jutaan ringgit.

Selasa lepas, UiTM Holdings dilaporkan rugi RM157 juta yang didakwa berdasarkan kepada kiraan kerugian sebelum cukai terkumpul selama empat tahun iaitu bagi 2017, 2018, 2019 dan 2021. – BERNAMA


Kaut gamat: Warga Vietnam, Indonesia ditahan

LABUAN: Agensi Penguatkuasaan Maritim Malaysia (APMM) Zon Maritim Labuan menahan sebuah bot nelayan tempatan atas kesalahan melakukan aktiviti perikanan tanpa permit yang sah di perairan Labuan, semalam.

Pengarahnya Kepten Maritim Nudin Jusoh berkata semasa menjalankan rondaan rutin, kapal ronda KM Bistari telah mengesan sebuah bot nelayan tempatan sedang melakukan aktiviti perikanan di kedudukan 31.2 batu nautika dari sini.

Hasil pemeriksaan mendapati bot terbabit sedang melakukan aktiviti menangkap gamat menggunakan peralatan yang tidak dibenarkan.

Bot yang berpangkalan di Sarawak itu dikendalikan oleh seorang nakhoda bersama lima kru warganegara Vietnam dan seorang kru warganegara Indonesia berumur lingkungan 20 hingga 44 tahun tanpa sebarang dokumen pengenalan diri yang sah.

“Bot, nakhoda kapal bersama kesemua kru ditahan dan kes disiasat di bawah Akta Perikanan 1985 serta Akta Imigresen 1959/63.

“Penggunaan peralatan yang tidak dibenarkan itu mampu menyebabkan kerosakan pada ekosistem serta pembiakan hidupan laut,” katanya.

Beliau berkata komuniti maritim dinasihatkan sentiasa mematuhi undang-undang sedia ada bagi mengelakkan daripada terbabit dengan sebarang salah laku di perairan negara dan melaporkan sebarang maklumat berkaitan jenayah maritim ke Pusat Operasi Zon Maritim Labuan di talian 087- 427999 atau melalui talian kecemasan MERS 999. – BERNAMA


Wanita buat ‘ritual’ panggil Lionel Messi di Stadium Gelora Bung Karno?

AKSI persahabatan antara Indonesia menentang Argentina semalam menimbulkan kesedihan terhadap para peminat Lionel Messi kerana pemain bintang itu tidak bersama skuad juara Piala Dunia ke Indonesia.

Pada aksi persahabatan tersebut, pasukan kendalian Lionel Scaloni hanya berjaya menjaringkan dua gol kerana pasukan Garuda menggunakan taktik ‘parkir bas’ yang menyukarkan pasukan Argentina untuk menembusi barisan pertahanan mereka.

Pasukan Argentina berjaya membolosi gawang Indonesia pada minit ke-38 hasil jaringan Leandro Paredes dan pada minit ke-55 oleh Giovani Lo Celso.

Lebih menarik, sebelum sepak mula di Stadium Gelora Bung Karno, tular satu video menyaksikan seorang wanita sedang melakukan ritual di dalam stadium itu.

Netizen di Indonesia berpendapat tindakan wanita berkenaan sama seperti kejadian yang pernah berlaku di Litar Mandalika iaitu sama ada ingin melawan hukum alam atau ingin memanggil pemenang Ballon d’Or sebanyak tujuh kali, Lionel Messi untuk beraksi di dalam perlawanan tersebut.

Author

Muhammad Nor Fadzly Mahat

View all posts

View all posts


BN pertaruh pemimpin NGO, Arabath Ali di Parlimen Batu?

SENTUL: Barisan Nasional (BN) memahami keselesaan rakyat bersama pemimpin Pertubuhan Bukan Kerajaan (NGO) berbanding politik sementelah golongan ini fokus kerja hariannya adalah kebajikan rakyat

Faktor itu antara punca berkemungkinan besar BN akan meletakkan 70 peratus wajah baharu sebagai calon Pilihan Raya Umum ke-15 dari kalangan pemimpin NGO.

Mereka dikenali pengundi sama ada dari kawasan bandar sehingga jauh di pelusuk desa kerana kerja-kerja kebajikan dan sukarelawan, lebih-lebih lagi ketika negara berdepan dengan pandemik COVID-19, banjir dan tanah runtuh.

Pemimpin NGO, Pertubuhan Kebajikan Arabath Kuala Lumpur, Arabath Ali juga antara nama yang disebut-sebut bakal bertanding Pilihan Raya Umum (PRU) ke-15 di Parlimen Batu.

Lebih 30 pertubuhan di bawahnya sedia untuk menggerakkan jentera pilihan raya bagi membantu memenangkan BN di parlimen berkenaan.

Arabath berkata, di Parlimen Batu ini banyak sangat masalah dihadapi golongan B40 tetapi luahan mereka tidak sampai ke tahap pembuat dasar.

“Ini kerana mereka lebih selesa dengan NGO berbanding orang politik, rasa lebih dekat menjadikan porfolio NGO lebih diminati daripada wakil rakyat.

“Khidmat NGO naik taraf sosio ekonomi, bantuan kebajikan bersasar, jika hendak berkhidmat lebih mendalam, perlukan politik, tanpa politik kita tidak akan kekal berkhidmat membantu masyarakat,” katanya kepada media di Sentul, di sini.

Terdahulu Arabath hadir ke Majlis Pelancaran Jentera BN PRU15 Parlimen Batu Peringkat Cawangan/ NGO/ Komuniti.

Dalam pada itu, katanya walaupun beliau aktif dalam NGO sehingga kini, namun pemimpin India Muslim itu sedia diangkat sebagai calon BN untuk merampas Parlimen Batu daripada Pakatan Harapan (PH).

“NGO lebih dekat dengan rakyat, lebih banyak buat kebajikan rakyat, kadang-kadang orang politik tak buat kerja, masa musim pilihan raya baru nak buat kerja?

“Saya sudah laksanakan lebih 250 misi bantuan, termasuk program kebajikan, pendidikan dan sosio ekonomi di Parlimen Batu,” katanya.

Beliau berasal dari Selangor, seorang akauntan dan ahli perniagaan khususnya pengusaha pakej perkahwinan.

Moto hidupnya adalah mengutamakan masyarakat tanpa melihat perbezaan agama, bangsa.

Author

Tun Puteh Wanti

View all posts

View all posts


Mayat nelayan mangsa serangan buaya ditemukan guna teknik tradisional

SIBU: Mayat seorang nelayan yang dipercayai menjadi mangsa terbaharu serangan buaya di Sungai Batang Oya, Mukah, kira-kira 180 kilometer dari sini berjaya ditemukan tengah malam tadi.

Ketua Polis Daerah Dalat DSP Saga Chunggat berkata, mayat Roslin Madaie, 58, dari Kampung Boom Oya dijumpai penduduk kampung menggunakan teknik tradisional menunda mata kail di sungai itu kira-kira pukul 12.30 tengah malam.

Dalam satu kenyataan hari ini, Saga berkata polis menerima panggilan kejadian itu kira-kira pukul 11.26 malam tadi sebelum sepasukan polis digerakkan ke lokasi kejadian.

“Mayat mangsa telah dibawa ke Hospital Dalat menggunakan Land Rover Polis. Hasil pemeriksaan doktor bertugas dan pegawai penyiasat kes mendapati kecederaan pada badan mangsa ialah sinonim dengan gigitan binatang buas,” katanya.

Berdasarkan laporan yang diterima polis, beliau berkata kejadian itu berlaku kira-kira pukul 10.30 malam hari Jumaat ketika mangsa sedang menjala udang di sungai berkenaan.

Saga berkata, seorang saksi kejadian yang berada tidak jauh dari bot mangsa telah melihat mangsa disambar seekor buaya ketika sedang menebar jala sebelum diheret reptilia itu ke dalam perahu.

Kes diklasifikasikan sebagai mati mengejut dan jenazah mangsa telah dikebumikan di Tanah Perkuburan Islam, Oya, pagi tadi.

Kes terbaharu ini merupakan kes serangan buaya yang kelapan dilaporkan di sungai terbabit sejak 2015 melibatkan enam orang maut manakala dua lagi terselamat. – BERNAMA


Ismail Sabri kekal ‘poster boy’ BN, calon PM – Ahmad Zahid

Pengerusi BN, Datuk Seri Dr Ahmad Zahid Hamidi berkata, pendirian gabungan itu berhubung perkara itu tidak berubah sekiranya BN berjaya mentadbir Putrajaya.

Ahmad Zahid yang juga Presiden UMNO berkata, berikutan ketetapan itu, tidak timbul soal beliau akan menjadi calon perdana menteri bagi BN selain menegaskan perkara yang dimainkan pihak tertentu berhubung perkara itu adalah tidak benar.

“Kita sudah buat keputusan, di peringkat parti Ismail Sabri adalah ‘poster boy’ dan calon Perdana Menteri  adalah muktamad seperti yang diputuskan Majlis Tertinggi (MT) UMNO.

Perbuatan mereka (pihak tertentu) hanyalah mahu melaga-lagakan semua pihak khususnya komponen dalam BN selain cubaan memecahbelahkan UMNO kerana mereka tiada modal,” katanya ketika ditemui pemberita selepas menyempurnakan Mesyuarat UMNO Bahagian Bagan Datuk di Dewan Perdana Kompleks UMNO Bagan Datuk di sini hari ini.

Sebelum ini, terdapat kenyataan pihak tertentu yang mendakwa penyandang kerusi Parlimen Bagan Datuk itu akan dinamakan sebagai calon perdana menteri sekiranya BN memenangi PRU15.

Setiausaha Agung UMNO, Datuk Seri Ahmad Maslan turut dilaporkan menafikan kenyataan yang mendakwa Ahmad Zahid dinamakan sebagai calon perdana menteri seperti tular di media sosial.

Sementara itu, Ahmad Zahid menyifatkan kenyataan daripada Presiden PAS, Tan Sri Abdul Hadi Awang yang mendakwa masih terdapat “kekeruhan” membelenggu UMNO melibatkan beberapa perkara antaranya isu rasuah yang belum selesai lebih kepada pandangan peribadi. – BERNAMA


Polis selamatkan lelaki Bangladesh dilarikan lima suspek

KUALA LUMPUR: Seorang lelaki warga Bangladesh yang tangan dan kakinya dirantai kerana dipercayai berhutang diselamatkan polis di sebuah bangunan kosong di Seri Kembangan di sini, Ahad lepas.

Ketua Polis Daerah Sentul, ACP Beh Eng Lai, berkata mangsa berusia 45 tahun ditemukan susulan penahanan dua lelaki warga Bangladesh dipercayai suspek utama berumur 34 dan 43 tahun di sebuah rumah kongsi berhampiran bangunan berkenaan pada hari sama.

Beliau berkata polis turut menahan tiga warga tempatan iaitu sepasang suami isteri berusia 33 tahun dan seorang wanita berumur 56 tahun di sekitar Lembah Klang pada Isnin lepas.

Katanya, mangsa dipercayai dilarikan kesemua suspek terbabit di Jalan Sentul Indah di sini, pada 7 Oktober lalu  selepas berhutang RM25,000 dengan salah seorang daripada mereka.

“Mereka telah meminta wang tebusan sebanyak RM40,000 daripada keluarga mangsa yang berada di negara asal,” katanya dalam kenyataan malam ini.

Menurutnya polis turut merampas antaranya enam telefon bimbit dan sebuah kereta yang dipercayai digunakan ketika melakukan jenayah berkenaan.

Katanya dua warga asing terbabit direman sehingga 24 Oktober ini manakala tiga lagi dibebaskan dengan jaminan polis dan kes disiasat mengikut Seksyen 362 Kanun Keseksaan kerana melarikan orang. – BERNAMA


GTA-Pejuang tidak rasis, tidak bermusuh dengan bukan Melayu – Mahathir

KUALA LUMPUR: Pengerusi Penaja Gerakan Tanah Air (GTA), Tun Dr Mahathir Mohamad menjelaskan meskipun GTA-Pejuang gerakan orang Melayu namun  ia tidak rasis dan bermusuh dengan bukan Melayu.

Justeru kata bekas Perdana Menteri itu, kaum bukan Melayu tidak perlu takut kerana Melayu GTA akan memberi tempat kepada kaum lain dalam pemerintahan.

“Ingatlah sejak merdeka Malaysia diperintah oleh kerajaan yang didominasi oleh orang Melayu. Tetapi di masa merdekalah orang bukan Melayu maju sehingga tertinggal orang Melayu di belakang,” katanya menerusi Facebook beliau hari ini.

Menurut Dr Mahathir walaupun usaha dibuat untuk kurangkan jarak antara Melayu dengan kaum lain, hak dan kemajuan perniagaan dan perusahaan orang bukan Melayu tidak terhalang.

“Melayu GTA akan junjung tinggi keluhuran undang-undang dan pemisahan kuasa antara legislative (perundangan), executive (pentadbiran atau eksekutif) dan judiciary (kehakiman),” katanya.

Pada 27 Oktober lepas, Dr Mahathir mengumumkan lapan calon parti Pejuang untuk bertanding di kerusi Parlimen dalam Pilihan Raya Umum ke-15 (PRU15).

Antaranya Dr Mahathir sendiri akan mempertahankan kerusi Langkawi manakala dua penyandang kerusi Parlimen iaitu Datuk Seri Mukhriz Mahathir dan Datuk Amiruddin Hamzah, masing-masing akan bertanding di Jerlun dan Kubang Pasu, Kedah.  – BERNAMA


Sokongan Malaysia tak berbelah bahagi buat rakyat Palestin – Anwar

KUALA LUMPUR: Perdana Menteri, Datuk Seri Anwar Ibrahim mengadakan perbualan telefon bersama Ketua Biro Politik Pergerakan Perjuangan Islam Palestin (Hamas) Ismail Haniyeh.

Menerusi perbualan itu, Anwar berkata, beliau menyatakan sokongan tidak berbelah bahagi Malaysia kepada rakyat Palestin.

Prihatin dengan keadaan kritikal melanda Palestin ketika ini, beliau menyokong desakan agar Israel menghentikan segera pengeboman ke atas Gaza, serta penubuhan koridor kemanusiaan di Rafah, Mesir.

“Israel perlu meninggalkan kepatuhan mereka kepada politik perampasan, serta-merta gencatan senjata dengan Hamas dan benar-benar mengejar resolusi aman untuk menamatkan konflik yang berterusan.

“Adalah penting untuk mengutamakan kesejahteraan dan keselamatan semua individu yang terjejas akibat krisis ini,” katanya dalam kenyataan di laman Facebook pada Selasa.

Dalam pada itu, Anwar berkata, Malaysia turut menyatakan komitmen menyampaikan bantuan kemanusiaan, khususnya makanan dan ubat-ubatan bagi meringankan penderitaan rakyat Palestin.

Serangan udara dilancarkan rejim pengganas Israel sejak 10 hari lalu mengakibatkan kira-kira 2,808 rakyat Palestin terkorban manakala 10,859 lagi cedera.

Keadaan di Gaza semakin buruk dengan bekalan air, makanan, elektrik, ubat-ubatan juga tidak mencukupi untuk menampung 2.3 juta penduduk Palestin.

Author

Fazleen Safina Abd Jamil

View all posts

View all posts


Kes denggi meningkat, lapor dua kematian – KKM

SEBANYAK 2,542 kes demam denggi dilaporkan bagi Minggu Epidemiologi (ME) dari 30 Julai hingga 5 Ogos lalu, peningkatan 115 kes atau 4.7 peratus berbanding 2,427 kes minggu sebelumnya.

Ketua Pengarah Kesihatan, Datuk Dr Muhammad Radzi Abu Hassan berkata, dua kes kematian akibat komplikasi demam denggi dilaporkan bagi tempoh sama.

Beliau berkata, jumlah kumulatif kes demam denggi yang dilaporkan sehingga kini adalah sebanyak 71,193 kes berbanding 32,521 kes bagi tempoh sama tahun lalu, iaitu peningkatan sebanyak 38,672 atau 118.9 peratus.

“Sejumlah 49 kematian akibat komplikasi demam denggi dilaporkan sehingga kini, berbanding 22 kematian bagi tempoh yang sama pada tahun lalu.

“Sebanyak 86 lokaliti hotspot dilaporkan pada minggu ini dengan 69 lokaliti di Selangor, tujuh lokaliti di ibu kota dan Putrajaya, masing-masing tiga lokaliti di Perlis serta Kedah dan dua lokaliti di Negeri Sembilan serta Sabah,” katanya dalam kenyataan pada Rabu.

Dalam pada itu, beliau berkata, survelan virus chikungunya pula merekodkan dua kes pada minggu lalu, menjadikan jumlah kumulatif kes chikungunya sehingga kini adalah sebanyak 147 kes.

Katanya, bagi survelan virus zika pula, sebanyak 1,862 sampel darah dan 129 sampel urin dijalankan dan hasil kesemuanya adalah negatif.

Muhammad Radzi berkata, cuaca panas berselang-seli dengan hujan merupakan keadaan yangkondusif untuk pembiakan nyamuk Aedes.

Oleh itu, katanya, cara paling efektif untuk mengurangkan populasi nyamuk Aedes di persekitaran adalah secara pemusnahan tempat pembiakan serta aktiviti membubuh bahan pembunuh jentik-jentik di dalam takungan air.

“Pastikan tiada air bertakung di dalam bekas yang tidak digunakan serta keringkan dan simpan bekas itu di tempat yang sesuai.

“Lupuskan barang lusuh yang tidak digunakan di tempat pelupusan yang sudah ditentukan. Lakukan aktiviti semburan aerosol bagi membunuh nyamuk Aedes dewasa yang berada di dalam premis,” katanya.

Katanya, waktu nyamuk aktif ialah pada jam 5 pagi hingga 8 pagi dan jam 5 petang hingga 8 malam.

“Sapukan bahan repelan nyamuk pada anggota badan yang terdedah semasa melakukan aktiviti luar untuk mencegah dari terkenagigitan nyamuk Aedes.

“Dapatkan rawatan awal di fasiliti kesihatan terdekat sekiranya mengalamigejala denggi seperti demam tinggi secara tiba-tiba,sakit otot atau badan, pening atau sakit pada belakang mata,” katanya.

Author

View all posts


Menghina, mencela itu salah dan perlu disekat – Khairuddin Aman Razali

CYBERJAYA: “Kesalahannya ialah menghina. Bukan kesalahan kerana berucap memberikan pandangan politik,” tulis Datuk Dr. Mohd Khairuddin Aman Razali dalam hantaran Facebooknya hari ini.

Tidak dapat dipastikan secara jelas adakah tulisan Ahli Majlis Ulamak UMNO itu merujuk kepada kes Menteri Besar Kedah, Datuk Seri Muhammad Sanusi Md. Nor yang didakwa di Mahkamah Sesyen Selayang hari ini atas tuduhan menghasut.

Mohd Khairuddin dalam hantaran di akaun Facebook Ust Dr Khairuddin at-Takiri berkata, perbuatan menghina perlu disekat dan diambil tindakan yang sepatutnya.

“Silakan berhujah dengan pelbagai idea politik mengkritik lawan dan saingan politik tetapi batasannya ialah jangan menghina dan mencela,” katanya.

Kata beliau lagi, ahli politik pembangkang ketika ini pandai memutarbelitkan fakta sehingga tindakan pihak berkuasa atas kesalahan menghina itu dikatakan sebagai kekangan kebebasan bersuara dalam politik.

“Rakyat dan orang muda khususnya tidak wajar terpedaya dengan permainan kata-kata penuh kepalsuan sebegini,” katanya.

Author

Taufik Asmady Abdul Aziz

View all posts

View all posts


‘Berat tuduhan itu…’ – Sabri Yunus ulas tuduhan nikah tidak sah

PENGARAH dan pelakon terkenal, Sabri Yunus menyifatkan tuduhan seorang pendakwah yang mendakwa pernikahannya dengan Angeline Tan tidak sah adalah satu tuduhan berat.

Ujar pengarah yang cukup terkenal menerusi karya Pok Ya Cong Codei itu, individu tersebut turut membuat kesimpulan bahawa disebabkan perkahwinan itu tidak sah, maka dia dan Angeline boleh dikategorikan berzina.

Walhal pernikahannya disempurnakan oleh Mufti Perlis, Datuk Dr Mohd Asri Zainul Abidin dan dihadiri oleh hampir 25 saksi.

“Berat tuduhan itu… juga dalam video yang sama dikatanya kabul yang mengelirukan… siapa yang keliru?

“Dalam majlis itu hanya perlu dua saksi walau hampir 25 orang yang hadir. Saksi dua orang tidak keliru dan 25 hadirin juga tidak keliru,” jelasnya.

Tambah Sabri, 62, beliau mempunyai sebab tersendiri membuat keputusan bernikah di Perlis, tetapi tidak menyangka isu yang tidak terbayang di fikirannya akan timbul kemudian hari.

“Soal pandangan mazhab dah jelas ada khilaf dan setujunya. Saya tidak fikir ada orang tidak faham bila kabul jawab saya setuju, tak mungkin ada orang akan fikir setuju pada hal lain selain dari setuju hal nikah seperti setuju fasal kereta, rumah.

“Jelas wali sebut, aku nikah… bila kabul sebut setuju… tentu saja menyambut pada kata nikah itu. Kalau kata dia keliru itu adalah orang yang sangat lemah pemikirannya atau yang sengaja melemahkan fikirannya,” ulas Sabri.

Tanpa berselindung, pelakon yang mula hits menerusi sitkom Pi Mai Pi Mai Tang Tu itu turut mengulas mengenai perseteruan antara pendakwah terbabit dengan Mohd Asri atau lebih dikenali Dr MAZA dan meminta mereka tidak diheret dalam permusuhan itu.

“Dalam video tersebut saya dapat rasakan permusuhan itu apabila ustaz ini mengheret beberapa isu lain yang tiada kena mengena dengan isu kami.

“Ini menunjukkan beliau cuba mengukuhkan pandangan beliau terhadap jurunikah kami. Janganlah kami dijadikan mangsa kebencian tuan kepada seteru tuan,” jelasnya yang turut membaca pandangan beberapa ulama lain berkaitan isu pernikahannya.

Terdahulu, seorang pendakwah mendakwa pernikahan antara Sabri dan Angeline tidak sah kerana tidak memenuhi ucapan ijab dan kabul yang sepatutnya.

Ketika akad nikah berlangsung, Sabri mengucapkan dengan ringkas dengan menyebut “saya terima dengan seperti yang disebutkan”. – Sinar Harian

Author

Media Variasi

View all posts

View all posts


Jabatan Imigresen tumpas sindiket penyeludupan manusia di Kelantan

PUTRAJAYA: Jabatan Imigresen menumpaskan sindiket penyeludupan manusia apabila menahan lapan lelaki yang bertindak sebagai transporter atau pengangkut dan 49 pendatang tanpa izin dalam Op Gelombang di Terminal Bas Utama Kota Bharu dan Pasir Mas, Kelantan, semalam.

Ketua Pengarah Imigresen, Datuk Seri Khairul Dzaimee Daud berkata, kesemua yang ditahan dalam operasi bermula 6 petang itu terdiri daripada lapan lelaki tempatan berumur 17 hingga 37 tahun serta 32 lelaki, 16 wanita dan seorang kanak-kanak perempuan warga Myanmar berumur lapan hingga 51 tahun.

Beliau berkata, kesemua mereka sebelum itu dipercayai tiba dari negara jiran melalui jalan tikus sebelum dipindahkan dengan 10 kenderaan ke terminal bas berkenaan.

“Berdasarkan maklumat orang awam dan risikan selama dua minggu, pasukan operasi mendapati modus operandi sindiket ini ialah menyeludup pendatang tanpa izin melalui laluan laut melintasi sempadan Malaysia-Thailand,” katanya dalam kenyataan hari ini.

Menurutnya, dalang sindiket penyeludupan manusia itu dipercayai mengenakan bayaran antara RM6,000 hingga RM7,000 bagi setiap pendatang tanpa izin untuk masuk ke Malaysia sebelum mereka dibawa ke Lembah Klang, Johor Bahru, Melaka dan Pulau Pinang untuk bekerja secara tidak sah.

Khairul Dzaimee berkata, bagi pendatang tanpa izin wanita, mereka dipercayai bekerja sebagai tukang urut atau menawarkan perkhidmatan seks.

Beliau berkata, siasatan awal mendapati transporter tempatan menerima upah antara RM150 hingga RM250 bagi setiap pendatang tanpa izin yang diangkut dari sempadan ke terminal bas itu sebelum menaiki kenderaan awam yang ditetapkan.

Katanya, sindiket itu dipercayai aktif sejak Mei 2022 setelah pintu masuk sempadan kedua-dua negara dibuka semula.

“Siasatan awal juga mendapati pihak sindiket menyasarkan pendatang tanpa izin dari Myanmar, Bangladesh dan India yang cuba merebut peluang pekerjaan secara haram di negara ini,” katanya.

Khairul Dzaimee berkata, kira-kira 160 pendatang tanpa izin dibawa masuk sebulan oleh sindiket itu dan kerajaan dianggarkan mengalami kerugian hasil sebanyak RM1.7 juta dalam bentuk kutipan levi pekerja asing.

Kesemua pendatang tanpa izin itu ditahan kerana disyaki melakukan kesalahan di bawah Akta Imigresen 1959/63, Akta Pasport 1966 dan Akta Antipemerdagangan Orang dan Antipenyeludupan Migran (ATIPSOM) 2007 sementara lapan lelaki tempatan terbabit akan dibawa ke mahkamah untuk mendapatkan perintah tahanan reman bagi tujuan siasatan.

Sebanyak 10 kenderaan pelbagai jenis yang dianggarkan bernilai RM200,000 pula disita untuk tindakan lanjut. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kes menantu Muhyiddin: PDRM tunggu maklumat lanjut SPRM

PETALING JAYA: Beberapa maklumat lanjut berkaitan aspek teknikal diperlukan daripada pihak Suruhanjaya Pencegahan Rasuah Malaysia (SPRM) bagi memohon senarai notis merah Polis Antarabangsa (Interpol) terhadap menantu bekas Perdana Menteri, Tan Sri Muhyiddin Yassin.

Difahamkan, aspek teknikal itu melibatkan maklumat dari sudut perundangan, kesalahan dan sebagainya.

Timbalan Ketua Polis Negara, Datuk Seri Ayob Khan Mydin Pitchay berkata, pihaknya setakat ini sedang menunggu beberapa maklumat sebelum menghantar permohonan kepada Interpol.

“Beberapa aspek teknikal (maklumat) diperlukan yang sedang kita tunggu berkaitan permohonan tersebut.

“Apabila dilengkapkan kemudian baru kita hantar permohonan rasmi,” katanya ketika sidang akhbar selepas Majlis Serah Terima Tugas Pengarah Jabatan Siasatan dan Penguatkuasaan Trafik (JSPT) Bukit aman di Pusat Latihan Polis Kuala Lumpur hari ini.

Terdahulu, media melaporkan SPRM akan memohon kepada PDRM untuk memasukkan nama dua individu termasuk menantu Muhyiddin ke dalam senarai notis merah, jika gagal tampil untuk menghadapi pendakwaan.

Datuk Seri Muhammad Adlan Berhan, 48, dan Mansoor Saat, 69, dikehendaki tampil ke SPRM bagi tujuan pendakwaan kes rasuah dan penyelewengan berhubung projek berkaitan pendaftaran, pengambilan serta penyimpanan biometrik pekerja asing di sebuah kementerian.

Bagaimanapun, Muhammad Adlan dalam satu kenyataan melalui peguam, Datuk Baljit Singh Sidhu menafikan beliau lari daripada pihak berkuasa dan menyatakan akan pulang ke tanah air bagi membantu siasatan. – Utusan

Author

Media Variasi

View all posts

View all posts


Dera anak teman wanita: Tukang kebun didakwa di mahkamah

IPOH: Seorang tukang kebun dihadapkan ke Mahkamah Sesyen di sini kerana mendera anak teman wanitanya yang berusia empat tahun, sejak April lepas.

Abdul Rahman Abdullah, 37, didakwa melakukan penganiayaan hingga menyebabkan kecederaan fizikal terhadap mangsa, di sebuah rumah di Taman Chateau, di sini.

Pendakwaan adalah mengikut Seksyen 31(1)(a) Akta Kanak-kanak 2001 yang jika sabit kesalahan, boleh didenda tidak melebihi RM50,000 atau penjara hingga 20 tahun atau kedua-duanya.

Pendakwaan dibuat di hadapan Hakim Azizah Ahmad dan dikendalikan oleh Timbalan Pendakwa Raya K Darinee manakala tertuduh tidak diwakili peguam.

Tertuduh kemudian mengangguk faham dan mengaku bersalah terhadap pertuduhan tersebut, bagaimanapun Darinee memohon menetapkan satu tarikh baharu bagi melengkapkan fakta kes dan laporan perubatan penuh mangsa.

Darinee bagaimanapun tidak mencadangkan sebarang ikat jamin terhadap tertuduh bagi mengelak tertuduh mengganggu mangsa.

Hakim Azizah kemudian menetapkan 19 Jun ini bagi menetapkan hukuman sementara menunggu laporan perubatan mangsa.

Mengikut fakta kes tertuduh sejak April telah mula memukul mangsa dengan menampar dan menumbuk di bahagian muka berulang kali, diketuk di kepala dan diterajang di badan kerana menangis dan berbuat bising.

Ibu mangsa yang juga teman wanita tertuduh berusia 34 tahun yang ada bersama ketika itu cuba menghalang tertuduh namun turut dicederakan.

Pada 12 Mei tertuduh sekali lagi telah memukul kepala mangsa menggunakan batang besi aluminium menyebabkan wanita itu tekad untuk membuat laporan polis.

Pasangan kekasih itu berkenalan sejak Februari tahun ini dan tertuduh mengajak mangsa serta dua anaknya untuk tinggal bersama. – BERNAMA


Dakwaan pekerja asing pasar raya sorok beras hanya salah faham

JOHOR BAHRU: Kejadian tular yang didakwa menunjukkan terdapat pekerja warga asing menyorok beras untuk dijual kepada sekumpulan warga asing lain di sebuah pusat beli-belah di Permas Jaya, di sini hanya salah faham.

Pengarah Kawal Selia Padi dan Beras Johor, Mohd. Alieff Sabeh berkata, pihaknya telah melakukan pemeriksaan berkaitan kejadian tersebut, Ahad lalu.

Walau bagaimanapun, pemeriksaan awal mendapati tiada stok beras putih tempatan (BPT) kecuali hanya tiga bungkusan kampit yang telah terkoyak.

“Namun, selepas diperiksa semula, terdapat satu bungkusan yang masih elok sebelum sekumpulan warga asing datang kemudian membeli bungkusan tersebut. Insiden ini hanyalah salah faham, sebaliknya tiada kejadian sorok beras yang berlaku dalam insiden tular terbabit,” katanya selepas mengadakan lawatan ke Pasaraya Maslee Taman Cendana, Pasir Gudang yang turut dihadiri Ahli Parlimen Pasir Gudang, Hassan Abdul Karim.

Sabtu lalu, tular satu kenyataan dalam media sosial Facebook milik seorang wanita mendakwa pekerja asing di pasar raya terbabit bertindak menjual sekampit BPT kepada sekumpulan warganegara asing.

Dakwa wanita berkenaan, ketika kejadian tiada stok BPT di rak pasar raya berkenaan, sebaliknya hanya beras import menyebabkan pihaknya menyangka beras tersebut telah disorokkan.

Sementara itu, Mohd. Alieff memberitahu, pihaknya bagaimanapun tidak menerima sebarang aduan rasmi berhubung kejadian tersebut atau kejadian sorok beras lain di negeri ini.

Dalam masa sama, beliau turut memberitahu Johor telah menerima bekalan beras tambahan sebanyak 60 tan metrik sejak semalam bagi mengatasi kekurangan bahan makanan tersebut

“Lembaga Pemasaran Pertanian Persekutuan (FAMA) sudah mula mengedarkan bekalan beras tersebut ke 35 premis dikenal pasti di seluruh negeri sejak semalam.

“Sambutan diterima menerusi inisiatif ini amat menggalakkan menyebabkan kita terpaksa mengehadkan pembelian beras hanya dua kampit bagi setiap pembeli, langkah ini dibuat kerana kita mendapat permintaan tinggi daripada rakyat,” jelasnya. – Utusan

Author

Media Variasi

View all posts

View all posts


Guna nama Allah untuk rasuah pengundi adalah keji – Isham Jalil

CYBERJAYA: Ketua Penerangan UMNO, Isham Jalil menggesa Setiausaha Agung PN, Datuk Seri Hamzah Zainudin memberi penjelasan mengenai niat mereka memberi duit kepada pengundi semasa Pilihan Raya Umum ke-15 (PRU15) yang lalu.

Beliau berkata demikian susulan kenyataan Hamzah mempertahankan kenyataan yang dibuat Presiden PAS, Tan Sri Abdul Hadi Awang mengenai pemberian tunai itu.

“Dan kamu kata kamu ada bukti kukuh yang PN kononnya tidak rasuah pengundi semasa pilihanraya lepas. Jika benar, nyatakanlah bukti kukuh tersebut supaya rakyat boleh menilai dan untuk mengelak fitnah jika kamu benar.

“Dan jelaskan sekali berkenaan banyak video yang tular dan laporan polis yang dibuat berkenaan orang-orang PN beri duit kepada pengundi dan meminta penerima duit bersumpah atas nama Allah supaya undi PAS,” tegas Isham dalam kenyataan pada Ahad malam.

Terdahulu, Abdul Hadi berkata, pemberian wang tunai sewaktu kempen pilihan raya tidak menyalahi peraturan kerana ia hanyalah sedekah kepada pengundi oleh orang awam.

Susulan itu, Hamzah berkata, pemberian duit semasa kempen PRU15 bergantung kepada niat dan tujuan seseorang itu, serta ada pengundi yang meminta wang daripada calon untuk kegunaan tertentu.

Mengulas lanjut, Isham dalam kenyataan sama turut menempelak tindakan tersebut yang dianggap menggunakan nama Allah untuk merasuah pengundi.

“Menggunakan nama Allah untuk merasuah pengundi adalah sesuatu yang keji. Dan kemudian menipu untuk menutup amalan rasuah tersebut bukanlah sesuatu strategi yang baik, ia umpama menggali lubang yang lebih dalam untuk tanam diri sendiri.

“Usah memperguna dan menunggang agama untuk menghalalkan yang haram. Yang haram tetap haram. Allah maha mengetahui apa yang kamu dan rakan-rakan kamu buat. Bertaubatlah,” pesannya lagi.

Author

Faridah Amiratul

View all posts

View all posts


MY#INFAQIHSAN santuni ibu tunggal, beri perhatian sama

CHERAS: Orang kelainan upaya (OKU), anak yatim, pelajar tahfiz, warga emas dan golongan asnaf adalah golongan yang paling memerlukan perhatian dalam masyarakat.

Bagaimanapun, golongan yang paling memerlukan perhatian sebenarnya adalah ibu tunggal.

Ibu tunggal terpaksa menjaga anak kecil, atau OKU, atau orang sakit atau warga emas di rumah.

Ibu tunggal juga perlu bekerja menyara diri dan keluarga kecil.

Sebenarnya bukan sahaja ibu tunggal, tetapi bapa tunggal juga perlu diberi perhatian sama.

Justeru, program MY#INFAQIHSAN terus diperluas di bawah naungan Yayasan Ihsan Rakyat (YIR) dengan kerjasama Pertubuhan Kebajikan Al-Firdausi menghulurkan sumbangan kepada ibu tunggal dan anak yatim yang juga asnaf, di Madrasah Ehsaniah, Taman Bukit Anggerik, di sini, baru-baru ini.

Pengasas MY#INFAQIHSAN, Datuk Rozzana Rahmat berkata, beliau amat memahami keperitan, kepayahan dan ujian dilalui ibu tunggal kerana beliau dilahirkan oleh ibunya yang juga seorang ibu tunggal dan melihat sendiri jatuh bangunnya.

“Jadi, saya ingin menyeru kepada semua di luar sana, hulurkanlah bantuan, berilah perhatian daripada kejiranan.

“Saya rasa, kejiranan perlu prihatin jika ada jiran ibu tunggal. Kita bagi perhatian contoh anak mereka sakit kita beri bantuan hantar ke klinik atau hospital, atau bantu hantar anak mereka ke sekolah.

“Dalam Islam, kita digalakkan untuk beri bantuan kepada keluarga dan jiran,” katanya kepada pemberita.

Terdahulu, beliau menyampaikan pek bantuan keperluan asas kepada 20 ibu tunggal dan anak yatim pertubuhan berkenaan.

Turut hadir, Pengerusi Pertubuhan Kebajikan Al-Firdausi, Rohana Wahab.

Rozzana menambah, program itu dianjurkan kerana berasa terpanggil untuk berkongsi rezeki dengan ibu tunggal berkenaan.

Sementara itu, Rohana berkata, pertemuannya dengan Rozzana memberi hikmah dalam hidupnya di saat dia sendiri masih mencari tujuan utama hidup.

“Pertemuan dengan Datuk (Rozzana) bermula dengan La Tahzan (jangan bersedih), usah dihirau pandangan manusia tapi pandangan Allah SWT lebih utama, kerana ketika itu saya tertanya kenapa saya diuji begini.

“Kehadiran Datuk memberi inspirasi kepada mereka yang mahu bangkit di luar sana,” katanya.

Author

Tun Puteh Wanti

View all posts

View all posts


ADUN DAP saran Ketua Pengarah J-KOM ditukar

AHLI Dewan Undangan Negeri (ADUN) Skudai, Marina Ibrahim menganggap Jabatan Komunikasi Komuniti (J-KOM) gagal dalam penyampaian maklumat terutama berkaitan inisiatif kerajaan kepada rakyat.

Lantaran itu, Marina yang juga Penolong Setiausaha Publisiti DAP Johor menyarankan kerajaan untuk menukar Ketua Pengarah J-KOM, Prof Datuk Dr Mohammad Agus Yusoff.

Marina berkata, pertukaran itu perlu dilakukan berikutan banyak manfaat dan insentif diperkenalkan kerajaan dalam membantu rakyat tidak diketahui masyarakat.

“Tukar pengarah J-KOM. Penyampaian maklumat manfaat atau insentif diberikan Kerajaan Persekutan kepada rakyat tak sampai ke bawah pun.

“Untuk yang selalu buka pejabat bergerak dekat flat, dekat pasar macam kita orang ini (ADUN), apa kami nampak.

“Banyak insentif baik yang diberikan kerajaan pada rakyat contohnya, Skim Perubatan Madani, pergi sana sini bantu mohon, tak ramai pun tahu. Peka B40 dan MySalam dari zaman Pakatan Harapan (PH) pun ramai yang tak tahu.

“Kami (ADUN) buka pejabat bergerak sebab rasa sayang, banyak skim baik rakyat tak tahu, bila tak tahu rakyat tak dapat nikmati manfaat tu. Kawasan bandar pun ramai tak tahu, apa kamu rasa kawasan kampung (akan tahu). Pergi kawasan orang asal, kita juga kena terangkan,” katanya dalam hantaran di laman Twitter.

Tukar pengarah JKOM. penyampaian maklumat manfaat atau insentif diberikan Kerajaan Persekutan kepada rakyat tak sampai ke bawah pun.

Untuk yang selalu buka pejabat bergerak dekat flat, dekat pasar macam kitaorang ni..apa kami nampak?

— Marina Ibrahim (@Marina_Ibrahims) August 12, 2023

Julai lalu, J-KOM dilapor mengundang kritikan ramai apabila menyiarkan infografik yang menyatakan belanja dapur satu keluarga adalah kurang daripada RM400 sebulan, manakala belanja untuk individu bujang adalah kira-kira RM200 sebulan.

Infografik itu dilaporkan mengundang kritikan dengan ramai menyifatkannya sebagai tidak realistik, berikutan perbelanjaan itu tidak termasuk keperluan asas lain seperti gula, susu, bawang dan sayuran.

Mengulas lanjut, Marina berkata, kebanyakan ADUN termasuk dirinya sering berhadapan isu masyarakat yang tidak mengetahui langsung manfaat dan insentif kerajaan bagi membantu mereka.

Katanya, beliau sudah membuka pejabat bergerak sejak 2016 lagi dan dapat mengesan trend kaum yang sangat peka mendapat maklumat manfaat kerajaan dan kaum yang ketinggalan seolah-olah maklumat tidak sampai kepada mereka.

“Ada orang bila baca nak ambil tahu, ada orang bila baca pening sebab tak faham cara nak mohon insentif tu sebab bercelaru dan keliru. Ada orang langsung tak tahu apa-apa. Setiap kali buka pejabat bergerak akan ada rakyat yang maklumkan kenapa mereka tak tahu pun (ada insentif bantuan kerajaan).

“Tak percaya. Buat sendiri culaan dekat lapangan, berapa ramai yang sampai kepada mereka maklumat insentif bermanfaat yang diberikan kerajaan kepada rakyat atau skim-skim ditawarkan,” katanya.

Author

Fazleen Safina Abd Jamil

View all posts

View all posts


IQA komited wujudkan pangkalan data bagi memudahkan akreditasi

Oleh: FATTAH RAZZAQ

CYBERJAYA: Dalam usaha memudahkan urusan akreditasi dalam kalangan negara Islam, Association of Quality Assurance Agencies of the Islamic World (IQA) komited untuk mewujudkan pangkalan data umum.

Presiden IQA, Prof. Ir. Dr. Khairul Salleh Mohamed Sahari berkata, inisiatif berkenaan akan diusulkan kepada Pertubuhan Kerjasama Islam (OIC) bagi memudahkan pengiktirafan institusi dan program pengajian tinggi antara ahli IQA.

Katanya, selain beliau, perkara itu sudah dipersetujui oleh tiga ahli lembaga pengarah IQA iaitu Prof. Dr. Olgun Cicek, Prof. Dr. Muhsin Kar dan Dr. Mustafa Efe.

“Kita akan menulis secara rasmi kepada OIC berkenaan perkara ini supaya inisiatif ini dapat segera dilaksanakan.

“Perkongsian senarai institusi dan program yang diiktiraf oleh badan jaminan kualiti dalam jaringan IQA akan memudahkan negara ahli untuk menyemak dan mengiktiraf institusi serta kelayakan terbabit di negara masing-masing,” katanya.

Beliau berkata demikian ketika dalam rangka lawatan bersama Ketua Pegawai Eksekutif Agensi Kelayakan Malaysia (MQA), Prof. Datuk Dr. Mohammad Shatar Sabran bagi menyelesaikan isu akreditasi program pengajian pelajar Malaysia di Turkiye, baru-baru ini.

Lawatan berkenaan berjaya menyelesaikan isu terbabit selepas mengadakan pertemuan dengan badan akreditasi negara itu iaitu Majlis Pengajian Tinggi Turkiye (YOK).

Mengulas lanjut, Khairul Salleh yang juga Timbalan Ketua Pegawai Eksekutif (Jaminan Kualiti) MQA, berkata pengwujudan pangkalan data dalam kalangan ahli IQA merupakan satu langkah ke hadapan bagi membolehkan mobiliti pelajar di negara Islam berlangsung.

“Selain itu, usaha ini juga akan menambah baik proses semakan kesetaraan kelayakan kerana tidak lagi perlu melalui semakan yang biasanya memakan masa lama,” katanya.

Author

Media Variasi

View all posts

View all posts


Hakim perlu bebas daripada sebarang pengaruh – Ketua Hakim Negara

KUALA LUMPUR: Kedua-dua sistem kehakiman dan penyelesaian pertikaian alternatif (ADR) perlu berusaha untuk memberikan keputusan yang munasabah semasa membuat keputusan dalam sebarang kes secara bebas, adil, dan tanpa rasa gentar atau pilih kasih, kata Ketua Hakim Negara Tun Tengku Maimun Tuan Mat.

Beliau berkata kebebasan badan kehakiman adalah satu konsep yang wujud dalam kerangka sistem keadilan.

“Duli Yang Maha Mulia (DYMM) Tuanku Nazrin (Sultan Perak, Sultan Nazrin Shah) juga baru-baru ini bertitah mengenai perkara ini. Titah baginda: “Tidak seharusnya ada sebarang keraguan, dan hakim mestilah bebas daripada sebarang pengaruh atau tekanan”.

“Walaupun titah DYMM Tuanku adalah berhubung dengan Mahkamah Syariah, pertimbangan berhubung dengan Badan Kehakiman Malaysia dan juga sistem ADR, tetap sama. Kedua-dua sistem harus berusaha untuk memberikan keputusan yang wajar sambil menghakimi kes secara bebas, adil dan tanpa rasa takut atau pilih kasih,” katanya.

Beliau berkata demikian dalam ucapannya di Persidangan Minggu SDR Asia 2022 Keempat Pusat Timbang Tara Antarabangsa Asia (AIAC) di sini hari ini.

Sultan Nazrin Shah turut menyampaikan ucaptama di majlis itu.

Selain itu Tengku Maimun berkata badan kehakiman memperakui peranan penting yang dimainkan oleh penimbang tara dan lain-lain mekanisma ADR.

Beliau berkata mekanisme ADR seperti pengantaraan, rundingan dan timbang tara menawarkan peluang kepada pihak terbabit untuk menyelesaikan pertikaian mereka tanpa proses litigasi yang panjang dan meleret-leret.

Tengku Maimun bagaimanapun menambah bahawa terdapat pandangan yang berbeza mengenai bagaimana hubungan antara mahkamah dan institusi timbang tara harus dilihat.

“Boleh juga dikatakan bahawa jalan penyelesaian pertikaian itu tergolong dalam dua alam yang bersaing, berbeza antara satu sama lain, bagaimanapun saya percaya bahawa kedua-dua jalan penyelesaian pertikaian ini saling melengkapi antara satu sama lain dalam usaha mencari keadilan,” katanya.

Tengku Maimun berkata badan kehakiman Malaysia akan terus menyokong perkembangan ADR.

“Dengan AIAC terus mempromosi dan menyokong ADR, dan dengan sokongan berterusan daripada badan penyelesaian pertikaian lain yang berkaitan, saya yakin masa depan ADR adalah selamat,” katanya. – BERNAMA


Annuar sahkan mesyuarat kabinet berlangsung esok

KUALA LUMPUR: Menteri Komunikasi dan Multimedia, Tan Sri Annuar Musa hari ini memaklumkan, mesyuarat Kabinet akan berlangsung esok (Jumaat), dan beliau sudahpun menerima notis pemakluman mengenainya.

“Saya anggota Jemaah Menteri, ada notis untuk esok… macam biasa, mesyuarat mingguan lazimnya hari Rabu, namun sebab Parlimen bersidang maka diadakan pada hari Jumaat.

“Maka kami, menteri, akan hadir mesyuarat macam biasa, kerja berjalan terus. Ada mesyuarat (Kabinet) esok, Parlimen tak bubar lagi,” katanya pada sidang media Pasukan Khas Jihad Tangani Inflasi di sini hari ini.

Beliau yang juga Pengerusi Pasukan Khas Jihad Tangani Inflasi berkata, pihaknya malah akan terus menjalankan fungsinya selepas Parlimen dibubarkan, kerana tanggungjawab menguruskan inflasi, pengawalan harga barang dan bekalan adalah urusan harian.

“Jawatankuasa ini bubar atau tak bubar, kita akan jalan terus, kita akan terus buat kerja kita. Kerajaan memang.. kalau bubar pun kerajaan tetap wujud, kerajaan walaupun biasanya dirujuk sebagai caretaker government (kerajaan sementara), kita perlu menguruskan banyak perkara.

“Sekalipun Parlimen dibubarkan… termasuk urusan inflasi… ini urusan harian, urusan harga barang, urusan bekalan… jadi kerajaan akan terus memikul tanggungjawab ini, dan jawatankuasa kita akan menjalankan tugas seperti biasa,” katanya.

Pasukan Khas yang ditubuhkan pada 29 Jun lepas itu berperanan mengumpulkan maklumat daripada kementerian, agensi dan orang ramai bagi merangka strategi serta mengkoordinasi tindakan menyelesaikan isu-isu berkaitan inflasi, khususnya mengawal kenaikan harga barang dengan lebih efisien. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Mahkamah Tinggi putuskan hari ini permohonan Pasukan Petugas Khas batalkan saman Tommy Thomas

KUALA LUMPUR: Mahkamah Tinggi akan memutuskan hari ini sama ada membenarkan atau menolak permohonan Pasukan Petugas Khas (STF) dan kerajaan bagi membatalkan saman yang dikemukakan oleh Tan Sri Tommy Thomas terhadap mereka.

Saman itu adalah berhubung laporan siasatan mengenai kandungan memoir bekas Peguam Negara itu yang bertajuk ‘My Story: Justice In the Wilderness’.

Permohonan STF dan kerajaan itu akan diputuskan Hakim Datuk Wan Ahmad Farid Wan Salleh melalui prosiding sidang video pada jam 2.30 petang ini.

Thomas memfailkan saman pemula pada 27 Oktober tahun lalu dengan memohon perisytiharan bahawa laporan bertajuk ‘Laporan Pasukan Petugas Khas – Siasatan Ke Atas Dakwaan-Dakwaan Dalam Buku Bertajuk “My Story: Justice In The Wilderness’ adalah dokumen tidak sah dan bertentangan undang-undang.

Beliau yang berkhidmat selaku Peguam Negara antara Jun 2018 dan Februari 2020, menamakan pengerusi dan ahli STF serta Kerajaan Malaysia selaku defendan.

Mereka adalah Pengerusi Datuk Seri JC Fong dan ahlinya Datuk Seri Hashim Paijan, Datuk Dr Junaidah Kamarruddin, Datuk Jagjit Singh Bant Singh, Datuk Shaharudin Ali, K Balaguru, Farah Adura Hamidi, dan Najib Suri.

Thomas turut memohon perisytiharan bahawa STF adalah badan tidak sah dan tidak mempunyai kuasa undang-undang untuk melaksanakan fungsi yang diberikan oleh kerajaan.

Selain itu, turut dipohon adalah perisytiharan bahawa penerbitan laporan itu oleh kerajaan melanggar hak beliau seperti yang dilindungi oleh Perkara 5(1) (kebebasan asasi ) dan 13(1) Perlembagaan Persekutuan.

Laporan STF yang dinyahklasifikasikan kerajaan pada 13 Oktober tahun lalu antara lain mengesyorkan supaya bekas Peguam Negara itu disiasat atas kemungkinan pelbagai kesalahan telah dilakukannya.

Ia ialah antara tiga syor pasukan berkenaan dalam laporan siasatannya yang kini boleh diakses secara terbuka melalui laman sesawang rasmi Bahagian Hal Ehwal Undang-Undang (BHEUU), Jabatan Perdana Menteri (JPM).

Pasukan khas itu juga mencadangkan empat langkah yang perlu diambil kerajaan bagi menangkis persepsi umum terhadap campur tangan eksekutif dalam badan kehakiman atau kekurangan kebebasan kehakiman.

Langkah itu termasuk pindaan ke atas Seksyen 5(f) Akta Suruhanjaya Pelantikan Kehakiman (JAC) 2009 bagi membolehkan pelantikan empat individu yang dihormati dalam JAC, dibuat oleh Yang di-Pertuan Agong atas nasihat Ketua Hakim Negara.

Begitu juga, Jabatan Peguam Negara perlu dipisahkan daripada Pendakwa Raya. – Berita Harian

Author

Media Variasi

View all posts

View all posts


Rakyat Malaysia banyak ‘MC’ sebab sakit gigi

CYBERJAYA: Trend penggunaan gula halus berlebihan dalam makanan dan minuman rakyat Malaysia semakin meningkat naik sejak kebelakangan ini.

Presiden Persatuan Doktor Pergigian Malaysia (MDA), Dr Lim Chiew Wooi berkata, kajian menunjukkan penggunaan gula ringkas menyumbang kepada kadar karis, penyakit gusi, obesiti dan diabetes yang tinggi di Malaysia.

Menurutnya, sakit gigi adalah salah satu sebab tertinggi ketidakhadiran di tempat kerja termasuk di sekolah.

Malah, sakit yang berlarutan akan membuatkan keadaan seseorang itu makin buruk sekali gus menjejaskan kehidupan seharian.

“Akhirnya, kesihatan mulut yang buruk boleh menjejaskan kesejahteraan sosial dan psikologi pada keseluruhan.

“Memandangkan kesihatan mulut yang baik menyumbang secara positif kepada kesihatan umum, kesejahteraan dan kualiti hidup kita, kita mesti menjaga mulut dengan baik dan berbangga dengannya,” katanya seperti dilapor Berita Harian.

Beliau berkata demikian kepada berucap di majlis Pelancaran Dasar Kesihatan Pergigian Kebangsaan sempena sambutan Hari Kesihatan Mulut Sedunia 2023 di Kuala Lumpur pada Isnin.

Turut melancarkan majlis ialah Timbalan Perdana Menteri, Datuk Seri Fadillah Yusof dan hadir sama, Timbalan Menteri Kesihatan, Lukanisman Awang Sauni.

Dalam pada itu, Dr Chiew Wooi turut berkongsi saranan Pertubuhan Kesihatan Sedunia (WHO) yang mengatakan pengambilan gula bagi golongan dewasa adalah tidak lebih daripada 10 sudu teh sehari.

“WHO kemudian menyarankan pengambilan gula tidak melebihi lima sudu teh sehari dan ia adalah lebih baik.

“Kami berharap lebih banyak usaha dapat dilakukan untuk mengurangkan beban kesihatan yang disebabkan oleh pengambilan gula yang berlebihan,” ujarnya.

Author

Diyana Rahip

View all posts

View all posts


Kes Syed Saddiq: Pendakwaan selesai kemuka kes, hujahan 6 Okt ini

Timbalan Pendakwa Raya Datuk Wan Shaharuddin Wan Ladin memaklumkan kepada mahkamah bahawa pihaknya menutup kes selepas tiga pegawai penyiasat Suruhanjaya Pencegahan Rasuah Malaysia (SPRM) iaitu Mohd Syahmeizy Sulong, Nurul Hidayah Kamarudin dan Asbi Munip yang dipanggil semula untuk disoal balas pasukan pembelaan selesai memberi keterangan.

“Pendakwaan menawarkan 13 saksi kepada pihak pembelaan,” kata Wan Shaharuddin yang mengetuai pasukan pendakwaan.

Antara 13 saksi itu ialah Pegawai Forensik SPRM Moses Lawrence dan Wan Zulkifli Wan Jusoh, rakan-rakan Syed Saddiq iaitu Mohamed Amshar Aziz, Nurali Nadzwan dan Muhammad Suhaimi Yahya.

Pesuruhjaya Kehakiman Datuk Azhar Abdul Hamid kemudian memerintahkan pihak pendakwaan dan pembelaan memfailkan hujahan bertulis pada Jumaat atau selewat-lewatnya Isnin depan.

Mahkamah Tinggi itu turut menetapkan 6 dan 7 Okt ini untuk kedua-dua pihak berhujah secara lisan, sebelum memutuskan sama ada Syed Saddiq dibebaskan daripada pertuduhan itu atau diperintahkan untuk membela diri.

Pada perbicaraan kes itu yang bermula 21 Jun lalu, pihak pendakwaan telah memanggil 30 saksi antaranya ibu dan bapa Syed Saddiq, Shariffah Mahani Syed Abdul Aziz dan Syed Abdul Rahman Abdullah Asagoff serta bekas Penolong Bendahari Angkatan Bersatu Anak Muda (Armada) Bersatu Rafiq Hakim Razali.

Pada prosiding hari ini, Syed Saddiq diwakili peguam Gobind Singh Deo dan Haijan Omar.

Syed Saddiq, 29, didakwa bersubahat dengan Rafiq Hakim yang diamanahkan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, Syed Saddiq didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Taman Pandan Jaya di sini antara 8 dan 21 April 2018.

Ahli Parlimen Muar itu juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018. – BERNAMA


Jangan pandu laju! Operasi ‘saman ekor’ di jalan raya kini bermula

CYBERJAYA: Polis Diraja Malaysia (PDRM) giat melaksanakan saman tembak laju atau saman ekor kepada mana-mana pengguna kenderaan yang memandu melebihi had laju berkuat kuasa, semalam.

Timbalan Pengarah Jabatan Siasatan dan Penguatkuasaan Trafik (JSPT) Bukit Aman Datuk Mohd. Nasri Omar berkata, penguatkuasaan saman itu dilaksanakan bagi memberi peringatan kepada semua pengguna jalan raya agar mematuhi peraturan lalu lintas yang ditetapkan di dalam negara.

“Kita (trafik) akan menggunakan kamera tembak laju bagi merakam mana-mana pengguna jalan raya yang melanggar had laju yang ditetapkan.

“Saman kompaun sebanyak RM300 akan dikenakan kepada mereka yang dikesan” katanya seperti dilapor Kosmo.

Tambah Mohd. Nasri, memandu melebihi kelajuan adalah salah satu punca utama kemalangan jalanraya di negara ini di mana pemandu gagal mengawal kenderaan lalu berlaku hilang kawalan.

“JSPT menasihati semua pengguna jalan raya supaya sentiasa mengikut peraturan yang telah ditetapkan dan memastikan undang-undang jalan raya dipatuhi tanpa kompromi.

“Kerjasama daripada orang ramai diharap dapat meningkatkan lagi kesedaran ke atas kepentingan menjaga keselamatan diri dan orang lain,” katanya.

Untuk makluman, saman tembak laju atau saman ekor melibatkan pesalah jalan raya yang memandu melebihi had laju kemudian akan diberikan saman melalui pos menerusi notis K170A.

Author

Diyana Rahip

View all posts

View all posts


Hormati titah Agong, jangan jadikan Islam polemik politik – Mufti P.Pinang

GEORGE TOWN: Titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah supaya jangan jadikan agama Islam sebagai polemik politik perlu dihormati serta dipatuhi oleh semua rakyat negara ini, terutama pemimpin parti politik.

Mufti Pulau Pinang, Datuk Seri Dr Wan Salim Wan Mohd Noor berkata, titah baginda itu tentunya lahir daripada keinsafan tentang betapa pentingnya kesucian agama Islam dipelihara, di samping mengekalkan keharmonian antara warganegara berbilang kaum.

“Sebagai seorang yang berkecimpung di dalam bidak kefatwaan selama hampir satu dekad saya suka mengingatkan semua pihak supaya tidak mengheret agama ke dalam kancah politik kepartian, ini adalah agar imej agama Islam tidak tercemar kerana dikaitkan dengan pandangan politik yang mungkin tersalah disebabkan kelemahan manusia.

“Memang politik tidak boleh dipisahkan daripada Islam tetapi politik yang dimaksudkan di sini ialah usaha-usaha untuk melaksanakan keadilan, kebajikan dan kemakmuran menerusi pemerintahan untuk kepentingan rakyat jelata,” katanya dalam kenyataan hari ini.

Beliau berkata demikian bagi mengulas titah Al-Sultan Abdullah yang mengingatkan seluruh rakyat negara ini agar tidak menjadikan isu agama sebagai polemik politik.

Dalam titah sempena Hari Keputeraan Rasmi Yang di-Pertuan Agong semalam, Seri Paduka turut mengajak semua pihak membuang agenda retorik perpecahan dengan bersatu hati untuk mengemudi negara ke arah pembentukan masa hadapan lebih baik.

Mengulas lanjut, Wan Salim berkata, dari sudut lain sistem demokrasi di dalam pemerintahan bukan sahaja ditandai dalam bentuk pilihan raya yang bebas, malah ia mesti diterjemahkan ke dalam usaha menghormati hak-hak seluruh warganegara termasuk golongan minoriti.

Katanya, Islam itu mesti dilihat lebih besar daripada sebuah parti politik atau mana-mana organisasi yang ditubuhkan manusia dan Islam juga adalah satu misi Ilahi yang suci manakala parti politik adalah ciptaan manusia yang terdedah kepada kelemahan dan kekurangan.

“Umat Islam wajib terikat kepada prinsip-prinsip Islam, tetapi mereka diharuskan memilih mana-mana parti untuk diikuti. Seorang Muslim yang enggan mematuhi mana-mana rukun Islam adalah berdosa, tetapi tidak mengundi parti tertentu tidaklah salah di sisi Islam,” katanya. – BERNAMA


Saya bukan mahu tunjuk hero, kata anggota JPJ dirempuh mat motor

REMBAU: “Saya bukan mahu tunjuk hero, saya tidak menahannya, penunggang motosikal itu yang datang ke arah saya,” kata anggota Jabatan Pengangkutan Jalan (JPJ) yang dirempuh ketika melakukan sekatan jalan raya (SJR), pagi semalam.

Dalam kejadian kira-kira 11 pagi itu, Muhammad Nur Hakim Mohd Razip, 29, berkata, penunggang itu pada mulanya sudah memperlahankan motosikalnya, namun secara tiba-tiba memecut.

“Ketika kejadian, SJR dijalankan di Lebuhraya Seremban-Port Dickson (SPDH) di laluan dua lorong. Satu lorong khas untuk pemeriksaan motosikal manakala lorong kanan untuk pemeriksaan kereta.

“Saya berada di lorong kanan dan sedang memeriksa kereta. Kami sudah nampak lelaki itu memperlahankan motosikalnya dan lalu di lorong motosikal, namun secara tiba-tiba dia memecut dan menukar arah ke lorong kereta sebelum merempuh saya,” katanya ketika ditemui, hari ini.

Bapa kepada empat anak itu berkata, dia bersyukur kerana tidak parah meskipun dilihat melambung selepas dirempuh penunggang motosikal berusia 25 tahun itu.

“Dalam video kejadian, dapat dilihat saya memegang kaki dan cuba bangun, tetapi rasa sakit. Pada masa itu memang fikiran saya kosong dan tidak tahu apa yang berlaku.

“Selepas membuat x-ray, doktor memaklumkan tiada tulang yang patah atau kecederaan lain. Terdapat tisu koyak di bahagian belakang kepala dipercayai terhentak pada jalan selain bibir koyak kerana terhantuk dengan topi keledarnya.

“Kaki kiri juga ada calar, bengkak dan rasa sakit kerana dipercayai terkena tayar motosikal,” katanya yang kali pertama mengalami kemalangan ketika bertugas selama tujuh tahun berkhidmat dalam JPJ.

Mengulas mengenai kesesuaian lokasi operasi, Pengarah JPJ Negeri Sembilan, Hanif Yusabra Yusuf berkata, pihaknya mengambil kira semua faktor sebelum mengadakan SJR di mana-mana lokasi.

“Dalam kejadian ini, penunggang itu sendiri yang menunggang dalam keadaan bahaya,” katanya. – Harian Metro

Author

Media Variasi

View all posts

View all posts


Prof Ts Dr Sharifudin Md Shaarani dilantik Naib Canselor USIM

SEREMBAN: Prof Ts Dr Sharifudin Md Shaarani dilantik sebagai Naib Canselor Universiti Sains Islam Malaysia (USIM) berkuat kuasa semalam.

Menteri Pengajian Tinggi Datuk Seri Dr Noraini Ahmad dalam kenyataan pada Sabtu berkata, Sharifudin mempunyai pengalaman dan kelayakan dan mampu meneraju USIM sebagai universiti pilihan serta melonjakkan kecemerlangan akademik negara secara keseluruhan.

Sharifudin, 51, berkelulusan Ijazah Sarjana Muda Sains dalam bidang Makanan dengan Pengurusan Perniagaan dari Universiti Kebangsaan Malaysia selain lulusan Ijazah Sarjana dalam bidang Teknologi Makanan dari University of Reading, United Kingdom.

“Beliau juga mempunyai kelulusan Doktor Falsafah (PhD) dari University of Cambridge, United Kingdom dalam bidang Kimia Perubatan selain pernah menyandang jawatan sebagai Dekan Fakulti Sains Makanan dan Pemakanan di Universiti Malaysia Sabah (UMS) selama sembilan tahun,” katanya dalam kenyataan di sini.

Selain itu Sharifudin pernah memegang jawatan Pengarah Pusat Pengurusan Penyelidikan dan Inovasi USIM sebelum dilantik sebagai Timbalan Naib Canselor (Penyelidikan dan Inovasi) USIM pada 16 Februari lepas,” katanya.

Sharifudin turut diberi kepercayaan menjalankan tugas sebagai Naib Canselor USIM berkuat kuasa 10 Mei lepas dan kementerian juga merakamkan penghargaan kepada Naib Canselor USIM Datuk Dr Mohamed Ridza Wahiddin atas jasa bakti selama menerajui USIM sebelum ini. – BERNAMA


‘Dia memang problem’- Anak Achey buat hal lagi

CYBERJAYA: Bagi yang mengikuti Instagram pelawak terkenal, Achey, pasti seringkali melihat perkongsiannya mengenai gelagat anak perempuannya, Tiara Zinnirah yang suka melawak dan ‘prank’ ayahnya.

Baru-baru ini, Achey berkongsi sebuah video yang memaparkan Tiara yang kini berusia 5 tahun dilihat mencuba menanggalkan helmet di kepalanya.

Tindakan Tiara yang cuba mencabut helmet dikepalanya tanpa membuka klip helmet tersebut membuatkan Achey pelik dengan sikap selamba anak perempuannya itu.

“Dia memang problem,” seloroh Achey di ruangan kapsyen video tersebut.

Video tersebut mendapat perhatian warga net yang terhibur dengan telatah Tiara.

“Lagi sekali kita dalam rancangan ‘Tiara buat hal apa hari ini’,” tulis netizen.

“Budak Tiara ni dari kecil mewarisi bakat ayahnya melawak. Tapi lawak Tiara versi comel sangat,” komen netizen.

“Tiara bukan macam tu Tiara. Jangan shortcut sangat buat,” seloroh netizen.

“Aku kalau moody, buka je IG pasal Tiara confirm tenang hati aku,” kongsi netizen.

Terdahulu, Tiara mengenakan ayahnya dengan bertanyakan soalan ‘apa itu Yaman’ dan Achey menjawab negara.

Namun, Tiara berkata ia adalah sebuah lagu dan terus nyanyikan lagu dendangan Maher Zain berjudul Rahmatun Lil’ Alameen.

Oleh: AIN JAPRI (Pelatih USM)

Author

Media Variasi

View all posts

View all posts


Zaman ‘viral’, PBT kena pantas buat kerja – Netizen

CYBERJAYA: Kemajuan teknologi yang serba canggih hingga memudahkan masyarakat berkongsi maklumat ternyata memberi impak tinggi buat sesebuah negara.

Perkongsian video atau gambar yang prosesnya pantas menerusi konsep ‘viral’ membuatkan sesuatu isu itu lebih mudah diketahui masyarakat.

Malah, ada yang menyifatkan kuasa viral yang ada pada masa kini membuatkan pihak berkuasa tempatan (PBT) harus bertindak pantas selari dengan penularan video viral yang tersebar meluas di media sosial.

Perkara sedemikian boleh dikaitkan dengan isu yang sedang hangat diperkatakan dalam kalangan masyarakat iaitu mengenai tindakan warga asing yang semakin melampau hingga berani membuka perniagaan sendiri di pasar harian.

Meninjau di Facebook rasmi Dewan Bandaraya Kuala Lumpur (DBKL), boleh disifatkan pihak DBKL semakin aktif bertindak membanteras salah laku yang berleluasa di sekitar ibu kota itu.

Malah, DBKL turut cakna akan isu kemasukan warga asing yang seolah-olah mengganggap diri mereka sudah sebati dengan Malaysia hingga tampil berani membuka perniagaan tanpa lesen.

Terbaharu, DBKL dengan kerjasama Majlis Perbandaran Selayang menyerbu lapan perniagaan yang dioperasikan oleh etnik Rohingya dan warga Myanmar di sekitar Pasar Harian Selayang, Kuala Lumpur.

Hasil serbuan mendapati golongan yang ditahan itu hanya memegang Kad Pelarian (United Nations High Commissioner for Refugees) UNCHR.

Malah, DBKL dan MPS turut mengambil tindakan sita dan pindah barangan perniagaan mengikut Undang-Undang Kecil Pelesenan Penjaja (WPKL) 2016 dan Seksyen 46(1), Akta Jalan, Parit dan Bangunan 1974.

Mengulas isu kuasa viral, ada sebilangan warga maya yang mengganggap PBT harus peka dengan masalah yang ada di sekeliling kerana jika pihak terbabit ‘lambat atau lewa’, pasti mudah PBT dilabelkan ‘tidak cekap’.

Dalam pada itu, ada juga yang menyuarakan pendapat supaya PBT dapat bekerjasama dengan Jabatan Imigresen dalam membanteras peningkatan warga asing di negara ini.

Author

Diyana Rahip

View all posts

View all posts


PRU15: BN tidak akan letak ‘songkok’ untuk menang – Ismail Sabri

BAGAN DATUK: Situasi di ‘medan perang’ sewaktu Pilihan Raya Umum (PRU) bukan seperti dahulu lagi yang menyaksikan Barisan Nasional (BN) boleh meletakkan mana-mana calon untuk menang dengan mudah, kata Perdana Menteri, Datuk Seri Ismail Sabri Yaakob.

Naib Presiden UMNO itu berkata, BN perlu bekerja lebih keras dan tidak boleh selesa seperti dahulu berdasarkan polar serta polemik politik yang semakin terbuka selain mencabar ketika ini.

“Dahulu kalau kita bertanding, kita pasti menang. Letak ‘songkok’ pun boleh menang tetapi sekarang keadaan semakin berubah. PRU14 jelas menunjukkan keyakinan untuk menang mudah dan besar tidak mencukupi.

“Tidak boleh ada jaminan menang mudah seperti dahulu lagi. Syaratnya perlu bekerja keras dan kuat,” katanya.

Beliau berkata demikian ketika melancarkan Program Solidariti Kestabilan dan Kemakmuran BN di Kompleks UMNO Bagan Datuk hari ini yang dihadiri Pengerusi BN, Datuk Seri Dr Ahmad Zahid Hamidi; Pengerusi BN Perak, Datuk Seri Saarani Mohamad selain pelbagai lapisan pemimpin komponen, parti serta masyarakat setempat.

Ismail Sabri berkata BN hadir pada PRU15 bukan sekadar untuk bertanding tetapi mahu menang dengan majoriti lebih besar agar mudah menguasai Putrajaya seterusnya membuat pelbagai keputusan bersama-sama parti komponen.

“Kita kena pastikan BN menjadi parti dominan kerajaan yang akan dibentuk. Jika BN memenangi 30 hingga 40 kerusi sahaja, kita tidak akan kuasai Kabinet.

“Sekurang-kurangnya 80 kerusi atau dua pertiga barulah kita ada kuasa kita dan orang akan dengar cakap kita. Kalau parti tidak kuat, tidak dominan, susah untuk kita membuat keputusan dan menguasai Putrajaya,” katanya.

Beliau berkata pembubaran Parlimen adalah bagi memberi laluan kepada PRU15 supaya rakyat boleh memilih kerajaan baharu namun niat itu disalah erti oleh kem pembangkang.

“Apabila bubar Parlimen, pembangkang sepatutnya seronok kerana pelbagai tuduhan dibuat tentang keabsahan kerajaan yang ada.

“Jadi biar rakyat tentukan siapa jadi kerajaan. Tiba-tiba mereka tidak setuju dengan pembubaran Parlimen sehingga mahu diisytiharkan sebagai tidak sah di mahkamah. Saya tidak faham apa mereka mahu sebenarnya,” kata beliau. – BERNAMA


Polis Johor buka kertas siasatan penganjuran parti seks bebas

JOHOR BAHRU: Polis Johor telah membuka kertas siasatan berhubung poster penganjuran parti seks bebas yang didakwa berlangsung bulan depan, seperti yang tular di laman Twitter baru-baru ini.

Ketua Polis Johor, Datuk Kamarul Zaman Mamat berkata, kertas siasatan itu dibuka di bawah Seksyen 292 (e) Kanun Keseksaan yang jika sabit kesalahan boleh dipenjara maksimum tiga tahun atau denda atau kedua-duanya sekali.

Selain itu, beliau berkata bagi kesalahan penyebaran melalui media sosial, pihaknya akan membuat siasatan di bawah Seksyen 233 Akta Komunikasi dan Multimedia 1998 yang memperuntukkan denda tidak melebihi RM50,000 atau dipenjara tidak lebih setahun atau kedua-duanya, jika sabit kesalahan.

“Polis Kontinjen Johor telah terkesan satu penularan poster melalui media sosial yang mempromosikan pesta seks bebas. Pihak polis memberi amaran yang keras kepada pihak penganjur agar acara tersebut tidak diteruskan, dan dibatalkan.

“Kita juga akan membuat pemantauan berterusan atas apa-apa juga penganjuran acara yang menyalahi undang-undang dan akan mengambil tindakan tegas sekiranya berlaku pelanggaran undang-undang,” katanya dalam kenyataan hari ini.

Dalam pada itu, Kamarul Zaman memohon kerjasama orang ramai yang mempunyai sebarang maklumat berkaitan kejadian jenayah supaya menyalurkan maklumat ke bilik gerakan polis Johor menerusi talian 07-2212999.

Beliau turut menasihati orang ramai agar tidak membuat sebarang spekulasi yang boleh mencetuskan kebimbangan atau menggugat ketenteraman awam.

Selasa lepas, kerajaan negeri memberi amaran kepada semua pihak supaya tidak menganjurkan sebarang program yang boleh mendorong orang ramai melakukan maksiat dan kegiatan tidak bermoral.

Pengerusi Jawatankuasa Hal Ehwal Agama Islam negeri, Mohd Fared Mohd Khalid turut memohon kerjasama orang ramai untuk membantu mencegah dan menghalang kegiatan itu daripada berlaku di Johor. – BERNAMA


Raja-raja Melayu titah hentikan politik di masjid, surau

YANG di-Pertuan Agong, Al-Sultan Abdullah Ri’ayatuddin Al-Mustafa Billah Shah, dan beberapa Raja-Raja di negeri masing-masing sudah sekian lama bertitah melarang para agamawan menggunakan  masjid dan surau untuk menyebar ceramah politik.

Raja Kelantan, Selangor, Perlis, Perak, antara kerajaan negeri yang lantang melarang rakyatnya menjadikan masjid atau surau sebagai tempat untuk mencerca sesama umat, bertelingkah dan gelanggang politik.

Sebaliknya, mereka sentiasa berpesan agar sebuah institusi ibadah seharusnya kekal sebagai pusat menyebarkan kebaikan, pusat kegiatan umat Islam, malah sebagai lilin yang menyinari masyarakat setempat.

Johor sebelum ini menguatkuasakan larangan tokoh dan pemimpin daripada mana-mana parti politik mengadakan sebarang kegiatan politik di dalam masjid dan surau di seluruh negeri Johor, serta-merta pada Februari 2022.

Perkara ini setiap tahun telah diperingatkan oleh Sultan Johor, Sultan Ibrahim Sultan Iskandar, yang menegaskan kesucian dan ketinggian martabat mana-mana masjid dan surau di negeri ini perlu dikekalkan tanpa dicemari dengan apa jua program atau aktiviti berkaitan penyampaian ideologi politik.

Bagaimanapun, Tunku Mahkota Johor, Tunku Ismail Sultan Ibrahim yang juga Pengerusi Majlis Agama Islam Negeri Johor (MAINJ), pada Rabu lalu sekali lagi  menitahkan larangan penggunaan masjid dan surau di negeri ini untuk menyebar soal politik.

Pengerusi Jawatankuasa Hal Ehwal Agama Islam Negeri Johor, Mohd Fared Mohd Khalid berkata, titah baginda itu selaras dengan Seksyen 96 Enakmen Pentadbiran Agama Islam (Negeri Johor) 2003.

Katanya, MAINJ memberi amaran dan melarang sekeras-kerasnya mana-mana individu atau ahli politik supaya tidak menjadikan masjid sebagai tempat penyebaran atau perbincangan hal ehwal politik.

“Ingin ditegaskan bahawa penganjuran program berbaur politik di dalam masjid tidak boleh dilaksanakan sama sekali dan mana-mana pihak yang membenarkan pelaksanaan program berunsur politik juga akan diambil tindakan.

“Sebarang aktiviti berbentuk ceramah agama, usrah, perkongsian ilmu agama atau lain-lain perlulah mendapat tauliah kebenaran dan kelulusan daripada Jabatan Agama Islam Negeri Johor (JAINJ).

“Penceramah atau tenaga pengajar yang menyampaikan ceramah dan perkongsian ilmu juga perlu mendapat pentauliahan dan pengiktirafan rasmi oleh MAINJ terlebih dahulu.

“Keputusan kelulusan daripada MAINJ menjadi keutamaan dan penekanan berhubung isu larangan berpolitik di dalam masjid perlu diberikan perhatian serius,” katanya.

Beliau berkata demikian pada sidang media pada Rabu selepas Mesyuarat Khas MAINJ di Bukit Timbalan di sini.

Mohd Fared berkata, titah arahan larangan itu akan ditampal di 850 masjid dan 2,000 surau seluruh Johor dengan kadar segera.

Katanya MAINJ juga akan mengadakan pertemuan dengan pengerusi masjid, surau, Ahli Dewan Undangan Negeri (ADUN) dan ketua setiap parti politik di negeri ini.

“Selain tempat solat, masjid juga berfungsi sebagai satu medan perkembangan dakwah dan penyebaran ilmu melalui program syarahan atau ceramah agama oleh pensyarah atau penceramah yang bertauliah.

“Ia menjadi tempat berkumpul bagi orang Islam untuk mengadakan majlis keagamaan, mesyuarat dan kegiatan yang berkaitan, menjurus kepada kesatuan silaturahim sesama umat Islam.

“Bagaimanapun, masjid dan surau kini telah disalahgunakan oleh sesetengah pihak yang tidak sensitif apabila program keagamaan dicampuradukkan kandungannya dengan unsur politik sehingga menyebabkan salah faham dan perpecahan dalam kalangan umat Islam,” katanya.

Dalam situasi lain, katanya, ada juga yang berselindung di sebalik program keagamaan dengan menggunakan pentas ceramah, kuliah atau syarahan di masjid untuk menyelitkan unsur-unsur fitnah dan menyebarkan fahaman politik tertentu.

Media sebelum ini melaporkan, Pengerusi Perikatan Nasional (PN), Tan Sri Muhyiddin Yassin meminta agar pihak berwajib tidak mengambil tindakan terhadap pendakwah termasuk ahli jawatankuasa (AJK) masjid hanya kerana berlainan fahaman politik.

Muhyiddin dalam satu hantaran di Facebooknya berkata, pihak berwajib tidak seharusnya mengekang penyebaran dan pengajaran Islam berdasarkan pegangan Ahli Sunnah Wal Jemaah secara ketat sehingga menafikan orang Islam menimba ilmu di tempat perhimpunan orang Islam.

Persoalannya, adakah selama ini Muhyiddin menyebarkan doktrin membenarkan ceramah politik di masjid dan surau, yang sekali gus bertentangan dengan titah Yang di-Pertuan Agong dan Raja-raja?

Mungkin ramai sudah lupa, mantan Perdana Menteri Malaysia kelapan itu sebelum ini menunjukkan sikap biadap dan derhaka terhadap Agong.

Agong menzahirkan rasa amat dukacita, dan memaklumkan kerajaan ketika itu telah membatalkan semua ordinan darurat sedangkan belum lagi mendapat perkenan Seri Paduka, tindakan itu bertentangan dengan perlembagaan negara dan dilihat tidak menghormati institusi Raja Berpelembagaan.

Selepas sesi menghadap Agong pada 22 November, Muhyiddin juga dengan “angkuh”nya menolak cadangan Seri Paduka menubuhkan Kerajaan Perpaduan bersama Pakatan Harapan (PH), selepas selesai Pilihan Raya Umum Ke-15 (PRU15).

*Tulisan di atas adalah pendapat peribadi penulis dan tidak mencerminkan pendirian MEDIA VARIASI

Author

Tun Puteh Wanti

View all posts

View all posts


Isu subsidi ayam, telur diputus sehari dua lagi

KUALA LUMPUR: Jemaah Menteri akan membuat keputusan berkaitan subsidi ayam dan telur dalam sehari dua lagi.

Menteri Pertanian dan Keterjaminan Makanan, Datuk Seri Mohamad Sabu berkata, keputusan itu dibuat selepas mengambil kira jualan yang kini mula dipasarkan di bawah harga siling serta bekalan di pasaran yang semakin stabil.

“Saya masuk mesyuarat Kabinet (hari ini) hanya 10 minit. Saya bentang mengenai ayam serta telur dan kerajaan akan buat keputusan dalam sehari dua ini.

“Sekarang ayam dan telur keadaannya (bekalan) sudah stabil. Harga sudah di bawah siling. Jadi, Kabinet akan buat keputusan. Kita tunggulah keputusan Kabinet itu.

“(Keputusan itu berkaitan subsidi) … ya … sekarang sudah stabil,” katanya selepas mengadakan pertemuan bersama rakan sejawatannya dari Jepun, Miyashita Ichiro sempena Mesyuarat Menteri-Menteri Asean Mengenai Pertanian dan Perhutanan (AMAF) ke-45 di sini, hari ini.

Sebelum ini, mesyuarat Jemaah Menteri pada 17 Februari lalu membuat keputusan untuk meneruskan pemberian subsidi ayam dan telur bermula 1 Januari hingga 30 Jun ini.

Pada Jun pula, Perdana Menteri yang juga Menteri Kewangan, Datuk Seri Anwar Ibrahim bersetuju untuk meneruskan pemberian subsidi ayam dan telur bermula 1 Julai lalu.

Sementara itu, menyentuh bekalan import produk perikanan dari Jepun yang didakwa mengandungi sisa radioaktif terawat, Mohamad berkata, hasil ujian ke atas sampel ikan yang dibawa masuk mendapati ia negatif.

“Semua yang kita uji negatif. Jadi, tiada halangan import dari Jepun yang menjadi isu baru-baru ini. Kerana ia sudah disahkan oleh Kementerian Kesihatan.

“Bagaimanapun kita masih letakkan kekangan bekalan ikan dari Jepun di peringkat empat. Peringkat empat peringkat paling diberi perhatian, jika ada radioaktif seperti didakwa. Setakat ini, tidak ada. Sebarang ikan yang datang dari Jepun, makanlah. Ia selamat,” katanya.

Dalam pada itu, ditanya sama ada Malaysia bercadang meningkatkan import beras dari negara Asean lain bagi menstabilkan bekalan dan harga pasarannya, Mohamad berkata, perbincangan sentiasa dilakukan bersama Padiberas Nasional Bhd (Bernas) bagi melihat keperluan itu.

“Itu kita bincang dengan Bernas yang mana lebih murah sebab Bernas lebih mengetahui dan kita sentiasa bincang dari semasa ke semasa,” katanya.

Author

Media Variasi

View all posts

View all posts


LMM boleh diperbaharui maksimum sehingga 10 tahun – Loke

“Orang ramai dibenarkan memperbaharui LMM antara satu hingga 10 tahun tertakluk kepada had maksimum 10 tahun.

“Inisiatif ini hanyalah untuk warganegara Malaysia sahaja dan tidak terpakai kepada warganegara asing atau mana-mana pemegang pas atau permit jangka masa panjang atau Kad MyKAS yang terikat dengan tempoh sah laku pasport individu terbabit,” katanya dalam sidang media, di sini, hari ini.

Loke berkata, mereka yang memperbaharui LMM sehingga 10 tahun sekali gus akan dikenakan bayaran fi istimewa iaitu RM270 iaitu bayaran untuk tempoh sembilan tahun sahaja, berbanding fi kadar semasa RM30 bagi tempoh pembaharuan setahun.

Loke dalam masa yang sama berkata, warganegara Malaysia yang LMM telah tamat tempoh sah laku memperbaharui bermula 1 Januari 2018 dan ke hadapan, diberi kebenaran khas untuk memperbaharui lesen mereka tanpa perlu menduduki semula ujian.

Di bawah dasar semasa, Loke berkata LMM yang telah tamat tempoh lebih tiga tahun, perlu mengambil semula ujian.

“Kebenaran khas ini hanya berkuat kuasa sehingga 31 Dis 2023. Peraturan sedia ada akan dikuatkuasakan semula pada 1 Januari 2024,” katanya.

Loke berkata, kebenaran khas itu dapat memberikan penjimatan sehingga RM1,000 kepada pemegang LMM kerana tidak perlu mengeluarkan belanja untuk menduduki semula kelas dan ujian memandu.

“Mereka boleh memperbaharui lesen mereka dengan kadar yang sama iaitu RM30 bagi tempoh pembaharuan setahun,” katanya.

Beliau berkata, kedua-dua inisiatif itu termasuk kebenaran khas tersebut boleh dinikmati orang ramai bermula Isnin depan (8 Mei) dengan berurusan di pejabat atau kaunter Jabatan Pengangkutan Jalan (JPJ) sahaja.

“Kedua-dua inisiatif dan kebenaran khas ini hanya boleh dinikmati oleh pemegang LMM yang bebas daripada sebarang sekatan urus niaga JPJ dan tidak disenarai hitam oleh Polis Diraja Malaysia serta bebas daripada sebarang penggantungan akibat suatu hukuman atau Perintah Mahkamah,” katanya. – BERNAMA


Adam Radlan didakwa lagi kes rasuah Jana Wibawa

KUALA LUMPUR: Timbalan Ketua Bahagian Bersatu Segambut, Adam Radlan Adam Muhammad sekali lagi didakwa di Mahkamah Sesyen di sini hari ini atas pertuduhan meminta rasuah berjumlah RM2 juta berhubung projek Jana Wibawa.

Adam Radlan, 42, yang juga ahli perniagaan mengaku tidak bersalah selepas pertuduhan terhadapnya itu dibacakan di hadapan Hakim Azura Alwi.

“Faham pertuduhan dan mohon dibicarakan,” kata tertuduh yang bersut biru.

Mengikut pertuduhan, Adam Radlan didakwa secara rasuah meminta suapan wang berjumlah RM2 juta daripada Lian Tian Chuan sebagai upah untuk tertuduh kerana membantu syarikat Nepturis Sdn Bhd mendapatkan projek Ibu Pejabat Daerah Klang Utara, Selangor daripada Kerajaan Malaysia bernilai RM141 juta.

Kesalahan itu didakwa dilakukan di sebuah restoran di Publika, Damansara sekitar Januari 2022.

Pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang memperuntukkan hukuman penjara maksimum 20 tahun dan denda tidak kurang lima kali ganda nilai suapan atau RM10,000 atau mana-mana lebih tinggi, jika sabit kesalahan.

Timbalan Pendakwa Raya (TPR) SPRM Farah Yasmin Salleh memohon mahkamah mengguna pakai jaminan RM300,000 dengan dua penjamin yang ditetapkan sebelum ini terhadap tertuduh di mahkamah Shah Alam.

Menurut Farah, tertuduh didakwa di Mahkamah Sesyen Shah Alam pada 22 Februari lepas atas kesalahan menerima rasuah membabitkan projek sama (Jana Wibawa).

“Pihak pendakwaan akan memohon supaya kes di mahkamah Shah Alam dan di mahkamah ini dibicarakan bersama.

“Namun, pihak kami masih belum mendapat arahan sama ada kes akan dibicarakan di mahkamah Shah Alam atau mahkamah Kuala Lumpur,” katanya yang turut dibantu seorang lagi TPR, Natrah Fareha Rahmat.

Peguam Datuk Seri Rajan Navaratnam, yang mewakili Adam Radlan tidak membantah isu jaminan dan memaklumkan kepada mahkamah berhubung syarat tambahan diberikan oleh mahkamah sebelum ini, iaitu anak guamnya perlu melapor diri di pejabat SPRM di Putrajaya sebulan sekali dan pasportnya juga diserahkan kepada mahkamah.

Azura kemudian membenarkan tertuduh mengguna pakai jaminan RM300,000 yang ditetapkan oleh Mahkamah Sesyen Shah Alam sebelum ini berserta syarat tambahan sama selain menetapkan 23 Mac untuk sebutan semula kes.

Pada 21 Feb lepas, Adam Radlan mengaku tidak bersalah di Mahkamah Sesyen di sini atas dua pertuduhan meminta dan menerima rasuah membabitkan projek sama manakala pada 22 Feb, dia juga mengaku tidak bersalah di Mahkamah Sesyen Shah Alam atas dua lagi pertuduhan menerima rasuah berjumlah RM4.1 juta berhubung projek serupa.

Sebelum ini, Timbalan Perdana Menteri Datuk Seri Dr Ahmad Zahid Hamidi dilapor berkata projek Jana Wibawa ditangguh pelaksanaannya bagi meneliti semula sama ada tatacara perolehannya dibuat mengikut peraturan ditetapkan perbendaharaan.

Menurut Ahmad Zahid yang juga Menteri Kemajuan Desa dan Wilayah, penangguhan projek melibatkan nilai RM5.7 bilion itu dibuat kerana terdapat unsur kaedah perolehan dibuat secara tender terpilih atau runding terus. – BERNAMA


Kanak-kanak enam tahun pandu kereta: Polis tolak dakwaan ada unsur mistik

ALOR SETAR: Polis menolak dakwaan terdapat unsur mistik dalam kejadian kanak-kanak lelaki berusia enam tahun memandu kereta milik keluarganya sebelum terbabit dalam kemalangan di Jalan Kampung Bukit Tangga, Langkawi, Selasa lepas.

Ketua Polis Daerah Langkawi, ACP Shariman Ashari berkata, berdasarkan siasatan, kanak-kanak itu mengetahui fungsi pedal minyak dan gear kereta yang dipandunya.

“Kanak-kanak itu juga menunjukkan cara menghidupkan enjin apabila disuruh oleh pihak polis serta juga telah menunjukkan bagaimana dia menurunkan brek tangan dan memandu kereta itu.

“Pemeriksaan kamera papan pemuka juga mendapati pemanduan kereta itu tidak stabil dan sedikit memasuki laluan bertentangan. Jadi, polis menolak sebarang unsur mistik seperti yang telah ditularkan di laman media sosial,” katanya dalam kenyataan di sini, hari ini.

Shariman berkata, kanak-kanak itu telah dibawa ke Balai Polis Trafik Langkawi oleh ibu bapanya yang datang ke balai berkenaan untuk memberi keterangan berhubung kejadian itu.

Semalam, media melaporkan seorang kanak-kanak lelaki berusia enam tahun di Langkawi dikesan memandu Toyota Vios sejauh kira-kira 2.5 kilometer sebelum melanggar tiang lampu.

Kanak-kanak itu luka di bahagian dagu manakala adiknya yang turut menaiki kenderaan itu tidak mengalami sebarang kecederaan. – BERNAMA


Malaysia perlu benarkan visa ketibaan kepada semua negara untuk kekal kompetitif – Tiong

KUALA LUMPUR: Malaysia perlu meneliti langkah membenarkan visa ketibaan kepada semua negara bagi membolehkan ia kekal kompetitif dalam pasaran pelancongan global, kata Menteri Pelancongan, Seni dan Budaya, Datuk Seri Tiong King Sing.

Beliau berkata, memandangkan industri pelancongan negara masih dalam fasa pemulihan daripada pandemik COVID-19, Malaysia perlu sensitif kepada trend pasaran dan perlu membenarkan inisiatif pembukaan semula sepenuhnya itu secepat mungkin.

Selain itu, Tiong percaya pihak berkuasa Malaysia mampu menangani lonjakan penumpang serta mengekalkan ketenteraman di pintu masuk di seluruh negara dan tidak lagi menggunakan isu keselamatan sebagai alasan untuk menghalang ketibaan pelancong.

“Ia memberikan imej yang salah mengenai negara dan sistem kita apabila tidak bersedia untuk menyambut ketibaan semula pelancong secara besar-besaran ke Malaysia.

“Saya menggesa Kementerian Dalam Negeri untuk segera meneliti langkah memperluas visa ketibaan kepada semua negara terutama China dan India bagi mengelakkan kita daripada kehilangan daya saing di rantau ini,” menurutnya dalam kenyataan mengenai ucaptama beliau di Forum Pelancongan ASEAN 2023.

Tiong juga berkata, perubahan dalam dasar dan mekanisme Imigresen ketika ini hendaklah dilakukan secara serentak dengan adaptasi serta penyesuaian kepada produk dan perkhidmatan pelancongan tempatan berdasarkan realiti baharu pasaran.

Promosi bersama pelbagai destinasi pada harga pakej pelancongan tunggal yang beliau percaya mampu merangsang daya tarikan industri pelancongan di rantau ini secara keseluruhan telah dibincangkan dalam mesyuarat dua hala dengan Menteri Pelancongan Indonesia dan Menteri Negara Singapura. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts